Paġna fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32017M8723. Il-EUR-Lex hu l-aċċess fuq l-Internet għal-liġi Ewropea. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32017M8731. Il-EUR-Lex hu l-aċċess fuq l-Internet għal-liġi Ewropea. fit-taqsima tal-amalgamazzjoni tal-websajt tal-Kummissjoni dwar il-Kompetizzjoni (http://ec.europa.eu/competition/mergers/cases/). Din il-websajt tipprovdi diversi faċilitajiet li jgħinu sabiex jinstabu d-deċiżjonijiet individwali ta' amalgamazzjoni, inklużi l-kumpanija, in-numru tal-każ, id-data u l-indiċi settorjali, f'forma elettronika fil-websajt EUR-Lex (http://eur-lex.europa.eu/homepage.html?locale=mt) fid-dokument li jġib in-numru 32017M8707. Il-EUR-Lex hu l-aċċess fuq l-Internet għal-liġi Ewropea. Il-Kumitat Konsultattiv jaqbel mal-Kummissjoni li, għall-fini tal-każ preżenti, is-swieq tal-prodott rilevanti huma s-suq tas-servizzi tat-tiftix ġenerali u s-suq tas-servizzi tat-tqabbil tax-xiri. Il-Kumitat Konsultattiv jaqbel mal-Kummissjoni li, għall-fini tal-każ preżenti, is-swieq ġeografiċi rilevanti għas-servizzi tat-tiftix ġenerali u għas-servizzi tat-tqabbil tax-xiri huma kollha nazzjonali fl-ambitu tagħhom. Il-Kumitat Konsultattiv jaqbel mal-Kummissjoni li Google għandha pożizzjoni dominanti f'kull suq nazzjonali għat-tiftix ġenerali fiż-ŻEE sa mill-2008, minbarra fir-Repubblika Ċeka, fejn Google għandha pożizzjoni dominanti sa mill-2011. Il-Kumitat Konsultattiv jaqbel mal-Kummissjoni li l-pożizzjonament u l-wiri aktar favorevoli fil-paġni tar-riżultati tat-tiftix ġenerali ta' Google, għas-servizz ta' tqabbil tax-xiri tagħha meta mqabbel mas-servizzi ta' tqabbil tax-xiri li jikkompetu miegħu, jikkostitwixxi abbuż minn pożizzjoni dominanti fit-tifsira tal-Artikolu 102 tat-TFUE u tal-Artikolu 54 tal-Ftehim ŻEE. Il-Kumitat Konsultattiv jaqbel mal-Kummissjoni li l-ksur beda f'kull wieħed mit-tlettax-il suq nazzjonali tas-servizzi tat-tiftix ġenerali mill-mument li Google nediet il-Product Universal f'dak is-suq nazzjonali jew, jekk il-Product Universal qatt ma ġie mniedi f'dak is-suq nazzjonali, mill-mument li nediet ix-Shopping Unit f'dak is-suq. Il-Kumitat Konsultattiv ma għandu l-ebda osservazzjonijiet jew punti oħra li jitlob lill-Kummissjoni biex toħodhom inkunsiderazzjoni. Il-Kumitat Konsultattiv jaqbel mal-Kummissjoni li jinħtieġ li tiġi imposta multa fuq id-destinatarji tal-abbozz ta' deċiżjoni. Il-Kumitat Konsultattiv jaqbel mal-Kummissjoni dwar l-ammont bażiku tal-multa ffissat f'dan il-każ. Il-Kumitat Konsultattiv jaqbel mal-Kummissjoni li ma hemmx ċirkustanzi aggravanti u lanqas ma hemm ċirkustanzi mitiganti applikabbli f'dan il-każ. Il-Kumitat Konsultattiv jaqbel mal-Kummissjoni li f'dan il-każ jinħtieġ li jiġi impost multiplikatur għad-deterrenza fuq iż-żewġ impriżi kkonċernati mill-abbozz ta' deċiżjoni. Il-maġġoranza tal-Istati Mmebri taqbel. Stat Membru wieħed jastjeni. Il-Kumitat Konsultattiv jaqbel mal-Kummissjoni dwar l-ammont finali tal-multa. Il-maġġoranza tal-Istati Mmebri taqbel. Stat Membru wieħed jastjeni. L-abbozz ta' deċiżjoni jirrigwarda l-ippożizzjonar u l-wiri aktar favorevoli minn Google Inc., fil-paġni tar-riżultati tat-tiftix ġenerali tagħha, tas-servizz tat-tqabbil fix-xiri tagħha stess imqabbel ma' servizzi oħra ta' tqabbil fix-xiri li jikkompetu miegħu. Fit-13 ta' Marzu 2013, skont l-Artikolu 9 tar-Regolament (KE) Nru 1/2003, il-Kummissjoni indirizzat valutazzjoni preliminari lil Google Inc. (il-"Valutazzjoni Preliminari"), li fiha l-Kummissjoni esprimiet tħassib li Google Inc. jista' jkun li qiegħda tikser l-Artikolu 102 tat-TFUE u l-Artikolu 54 tal-Ftehim ŻEE permezz, fost prattiki ta' negozju oħrajn, tat-trattament favorevoli, fil-paġni ta' tiftix ġenerali ta' Google Inc., ta' links għas-servizzi ta' tiftix speċjalizzati ta' Google Inc. stess meta mqabbla ma' links għal servizzi ta' tiftix speċjalizzati li jikkompetu magħhom. Google Inc., filwaqt li ċaħdet li kien hemm xi prattiki kummerċjali koperti mill-Valutazzjoni Preliminari li kienu jiksru l-Artikolu 102 tat-TFUE jew l-Artikolu 54 tal-Ftehim ŻEE, ippreżentat impenji biex tindirizza t-tħassib tal-Kummissjoni dwar il-kompetizzjoni fir-rigward ta' dawn il-prattiki. Google Inc. ressqet l-ewwel sett ta' impenji lill-Kummissjoni fit-3 ta' April 2013, sett ieħor ta' impenji fil-21 ta' Ottubru 2013 u t-tielet sett fil-31 ta' Jannar 2014. Fil-15 ta' April 2015, il-Kummissjoni adottat Dikjarazzjoni ta' Oġġezzjonijiet ("DO") li stabbilixxiet il-konklużjoni preliminari tagħha li l-ippożizzjonar u l-wiri aktar favorevoli minn Google Inc., fil-paġni tar-riżultati tat-tiftix ġenerali tagħha, tas-servizz ta' tqabbil tax-xiri tagħha meta mqabbel mas-servizzi ta' tqabbil tax-xiri kompetituri jikkostitwixxi abbuż ta' pożizzjoni dominanti u huwa inkompatibbli mal-Artikolu 102 tat-TFUE u mal-Artikolu 54 tal-Ftehim ŻEE. Google Inc. għamlet ukoll talba lill-Uffiċjal tas-Seduta skont l-Artikolu 7(1) tad-Deċiżjoni 2011/695/UE għal aċċess għal (i) ċerti partijiet tar-rapport tal-kamra tad-dejta mħejji mill-konsulenti esterni tagħha bħala parti mill-proċedura tal-kamra tad-dejta; u (ii) il-verżjoni sħiħa tat-tweġiba għal talba partikolari mill-Kummissjoni għall-informazzjoni ("RFI"). Wara l-intervent tal-Uffiċjal tas-Smigħ, ingħata aċċess għal verżjoni ta' dawk il-partijiet tar-rapport tal-kamra tad-dejta li kienu redatti sostanzjalment inqas u li kienu sinifikanti biżżejjed għall-finijiet tal-eżerċizzju korrett tad-dritt ta' Google Inc. sabiex tinstema'. F'dak li għandu x'jaqsam mat-tweġiba tar-RFI, fuq talba tal-Uffiċjal tas-Seduta, id-DĠ Kompetizzjoni l-ewwel kiseb mingħand ir-rispondent tar-RFI ikkonċernat verżjoni anqas redatta tat-tweġiba tiegħu li setgħet tinqasam ma' Google Inc., li ġiet maqsuma b'dan il-mod. It-tieni nett, id-DĠ Kompetizzjoni informa lil dan ir-rispondent, skont l-Artikolu 8(1) tad-Deċiżjoni 2011/695/UE, bir-raġunijiet għall-intenzjoni tal-Kummissjoni li tiddivulga l-informazzjoni li għadha redatta f'verżjoni anqas redatta permezz ta' ċirku tal-kunfidenzjalità magħmul minn ċerti membri tal-konsulenza legali esterna ta' Google Inc. Wara l-assenza ta' oġġezzjonijiet min-naħa ta' dan ir-rispondent tar-RFI, u malli l-Kummissjoni rċeviet impenji ta' kunfidenzjalità xierqa, dan ġie implimentat. Google Inc. wieġbet għad-DO fis-27 ta' Awwissu 2015. Hija ma talbitx smigħ orali. Fost affarijiet oħra, id-DSO tesponi r-raġunijiet li għalihom il-Kummissjoni marret lura għall-proċedura skont l-Artikolu 7 tar-Regolament (KE) Nru 1/2003, li jindika li dan kien mingħajr preġudizzju għall-pożizzjoni tal-Kummissjoni dwar il-kwistjoni jekk kellhiex dan l-obbligu. L-aċċess għall-fajl kien provdut lil Google fis-27 ta' Lulju 2016 permezz ta' DVD kriptat. Ġiet organizzata proċedura tal-kamra tad-dejta, li bdiet mill-14 ta' Settembru 2016. Fis-26 ta' Settembru 2016, Google indirizzat talba lili skont l-Artikolu 7(1) tad-Deċiżjoni 2011/695/UE, fejn talbet aktar aċċess għal 20 dokument u fejn indikat ir-rieda tagħha li taċċetta divulgazzjoni ristretta, fejn ikun meħtieġ, permezz ta' proċeduri tal-kamra tad-dejta jew ċrieki tal-kunfidenzjalità. Wara l-intervent tiegħi, ġew divulgati verżjonijiet anqas redatti, f'xi każijiet permezz ta' proċedura tal-kamra tad-dejta (li bdiet fis-27 ta' Ottubru 2016) jew proċeduri taċ-ċirku tal-kunfidenzjalità li bihom ingħata aċċess biss lil konsulenti esterni speċifikati maħtura minn Google biex jeżaminaw dawn id-dokumenti f'isimha. Fit-3 ta' Novembru 2016, Google wieġbet għad-DSO. Hija ma talbitx smigħ orali. Fit-28 ta' Frar 2017, il-Kummissjoni indirizzat Ittra tal-Fatti lil Google. Fl-1 ta' Marzu 2017, l-aċċess għall-fajl ta' wara d-DSO ġie pprovdut lil Google permezz ta' CD kriptat. Proċedura tal-kamra tad-dejta ġiet implimentata mit-13 ta' Marzu 2017 f'dak li għandu x'jaqsam mal-informazzjoni li ġie allegat mill-fornituri tagħha li kienet kunfidenzjali iżda li għaliha huma kienu aċċettaw aċċess ristrett permezz ta' proċedura tal-kamra tad-dejta. Fid-29 ta' Marzu 2017, Google indirizzat ittra lili li permezz tagħha talbet li l-Kummissjoni tirtira l-Ittra ta' Fatti tat-28 ta' Frar 2017 u toħroġ jew dikjarazzjoni supplimentari tal-oġġezzjonijiet jew ittra ta' fatti ġdida. Fid-dawl tar-rekwiżit skont l-Artikolu 3(7) tad-Deċiżjoni 2011/695/UE li kull kwistjoni rigward l-eżerċizzju effettiv tad-drittijiet proċedurali tal-partijiet ikkonċernati għandha l-ewwel titqajjem mad-DĠ Kompetizzjoni, jiena rreferejt il-kwistjoni lid-DĠ Kompetizzjoni, li wieġeb lil Google fil-31 ta' Marzu 2017. Skont l-Artikolu 6(1) tar-Regolament (KE) Nru 773/2004, dawk l-ilmentaturi li l-ilmenti tagħhom kienu jikkonċernaw kwistjonijiet li jirrigwardaw id-DO jew id-DSO ġew ipprovduti b'verżjonijiet mhux kunfidenzjali ta' dawn. L-Uffiċjal tas-Seduta ġie indirizzat b'talbiet għal estensjonijiet tal-limiti taż-żmien stabbiliti mill-Kummissjoni għat-tweġibiet għad-DO, għad-DSO, għall-Ittra ta' Fatti, għal talba għall-informazzjoni b'deċiżjoni skont l-Artikolu 18(3) tar-Regolament (KE) Nru 1/2003, għall-Ittri tal-Artikolu 7(1), u għall-verżjonijiet mhux kunfidenzjali tad-DO. L-Uffiċjal tas-Seduta, wara li sema' lid-direttur responsabbli, evalwa dawn it-talbiet u, fejn xieraq, meta wieħed iżomm f'moħħu d-dispożizzjonijiet applikabbli, estenda l-limiti ta' żmien. It-tweġibiet għad-DO u d-DSO fihom numru ta' argumenti li huma ddikjarati li jiddeskrivu nuqqasijiet proċedurali fl-investigazzjoni tal-Kummissjoni. Kemm fit-tweġiba għad-DO kif ukoll f'dik għad-DSO, ġie argumentat li l-Kummissjoni kienet obbligata li tispjega r-raġunijiet għalfejn il-Kummissjoni ddevjat mill-proċedura tal-impenji skont l-Artikolu 9 tar-Regolament (KE) Nru 1/2003 u minflok ħarġet dikjarazzjoni ta' oġġezzjonijiet. Irrispettivament minn jekk il-Kummissjoni għandhiex dan l-obbligu, kif ġie rrilevat fil-paragrafu (13) hawn fuq, il-Kummissjoni fi kwalunkwe każ ipprovdiet dawn ir-raġunijiet fid-DSO. Bl-istess mod, fir-risposta tagħha għad-DSO, Google issostni: (i) id-DSO ma analizzatx kif suppost l-evidenza u għaldaqstant kisret id-dritt ta' Google għal proċess amministrattiv tajjeb; (ii) id-DSO ma spjegatx sew it-tħassib preliminari jew ir-rimedju propost u ma pprovdietx valutazzjoni ġuridika tal-evidenza elenkata u, għaldaqstant, kisret id-drittijiet tad-difiża ta' Google; u (iii) id-DSO ma tipprovdi l-ebda ġustifikazzjoni għar-rekwiżit tar-rimedju tagħha. Eżaminajt dawn l-argumenti u d-dikjarazzjonijiet ta' oġġezzjonijiet tal-Kummissjoni f'dan il-kawża, u wasalt għall-konklużjoni li l-eżerċizzju effettiv tad-drittijiet proċedurali ta' Google ġie rispettat. Fil-bażi tagħhom, il-kwistjonijiet imqajma fl-argumenti ta' Google huma kwistjonijiet ta' sustanza u ninnota li dawn ġew indirizzati fl-abbozz ta' deċiżjoni. Il-Kummissjoni, wara li semgħet lil Google bil-miktub, hija tal-fehma fl-abbozz ta' deċiżjoni li permezz tal-pożizzjonament u l-wiri b'mod aktar favorevoli, fil-paġni tar-riżultati tat-tiftix ġenerali ta' Google Inc. tas-servizz tat-tqabbil tax-xiri tagħha stess meta mqabbel ma' servizzi ta' tqabbil rivali, l-impriża li tikkonsisti minn Google Inc. u wkoll, mit-2 ta' Ottubru 2015, minn Alphabet Inc., kisret l-Artikolu 102 tat-TFUE u l-Artikolu 54 tal-Ftehim ŻEE. Hija tordna lil din l-impriża sabiex ittemm il-ksur u biex iżomm lura minn kull prattika li jista' jkollha għan jew effett identiku jew ekwivalenti. Hija timponi multa. Skont l-Artikolu 16(1) tad-Deċiżjoni 2011/695/UE, jien eżaminajt l-abbozz tad-deċiżjoni sabiex nikkunsidra jekk l-abbozz tad-deċiżjoni jittrattax biss l-oġġezzjonijiet li fir-rigward tagħhom il-partijiet ingħataw l-opportunità li jistqarru l-opinjonijiet tagħhom. Il-konklużjoni tiegħi hija li dan huwa l-każ. B'mod ġenerali, inqis li l-eżerċizzju effettiv tad-drittijiet proċedurali ġie rrispettat f'dan il-każ. Brussell, is-26 ta' Ġunju 2017. Id-Deċiżjoni tistabbilixxi li l-pożizzjoni u d-dehra iktar favorevoli minn Google Inc. ("Google"), fil-paġni tar-riżultati tat-tiftix ġenerali tagħha, lis-servizz tagħha stess ta' tqabbil tax-xiri meta mqabbla ma' rivali tas-servizzi ta' tqabbil tax-xiri, jiksru l-Artikolu 102 TFUE u l-Artikolu 54 tal-Ftehim dwar iż-ŻEE. Id-Deċiżjoni tordna lill-Google u l-kumpanija prinċipali tagħha, Alphabet Inc. ("Alphabet") biex itemmu immedjatament il-ksur imsemmi, u timponi multa fuq Alphabet Inc. u Google Inc. għall-aġir abużiv fil-perjodu mill-1 ta' Jannar 2008 sal-lum. Fl-20 ta' Ġunju 2017 u s-26 ta' Ġunju 2017, il-Kumitat Konsultattiv dwar Prattiċi Restrittivi u Pożizzjonijiet Dominanti ħareġ opinjonijiet favorevoli dwar id-Deċiżjoni skont l-Artikolu 7 tar-Regolament (KE) Nru 1/2003 u dwar il-multa imposta fuq Alphabet u Google. Id-Deċiżjoni tikkonkludi li s-swieq tal-prodott rilevanti għall-fini ta' dan il-każ huma s-suq għal servizzi ta' tiftix ġenerali u s-suq tas-servizzi ta' tqabbil tax-xiri. Il-forniment ta' servizzi ta' tiftix ġenerali jikkostitwixxu suq tal-prodott distint, għaliex (i) jikkostitwixxi attività ekonomika, (ii) hemm sostitwibbiltà limitata mil-lat tad-domanda u sostitwibbiltà limitata mil-lat tal-provvista bejn servizzi ta' tiftix ġenerali u servizzi oħra online, u (iii) din il-konklużjoni ma tinbidilx jekk servizzi ta' tiftix ġenerali fuq apparati statiċi kontra apparat mobbli huma kkunsidrati. Il-forniment ta' servizzi ta' tqabbil tax-xiri jikkostitwixxi s-suq tal-prodott rilevanti. Dan għaliex tas-servizzi ta' tqabbil tax-xiri ma humiex interkambjabbli ma' servizzi offruti minn: (i) servizzi ta' tiftix speċjalizzati f'suġġetti differenti (bħal, pereżempju, titjiriet, lukandi, ristoranti, jew aħbarijiet); (ii) pjattaformi ta' reklamar fit-tiftix online; (iii) il-bejjiegħa bl-imnut fuq l-Internet; (iv) pjattaformi merkantili; u (v) għodod ta' tqabbil għax-xiri offline. Id-Deċiżjoni tikkonkludi li s-swieq ġeografiċi rilevanti għal tiftix ġenerali u tas-servizzi ta' tqabbil huma nazzjonali fil-kamp ta' applikazzjoni tagħhom. Id-Deċiżjoni tikkonkludi li mill-2007, Google għandha pożizzjoni dominanti f'kull suq nazzjonali għal tiftix ġenerali fiż-ŻEE, minbarra fir-Repubblika Ċeka, fejn Google għandha pożizzjoni dominanti sa mill-2011. Din il-konklużjoni hija bbażata fuq l-ishma mis-suq ta' Google, l-eżistenza ta' ostakli għall-espansjoni u għad-dħul, il-frekwenza baxxa ta' hosting multiplu tal-utenti u l-eżistenza tal-effetti tal-marka u n-nuqqas ta' poter ta' kontrobilanċ min-naħa tax-xerrej. Il-konklużjoni tgħodd minkejja li tiftix ġenerali huwa offrut b'xejn u irrispettivament minn jekk tiftixa ġenerali fuq apparati statiċi tikkostitwixxix suq distint minn tiftix ġenerali fuq apparati mobbli. Id-Deċiżjoni tikkonkludi li Google kkommettiet abbuż fis-swieq rilevanti għal tiftix ġenerali fiż-ŻEE permezz tal-pożizzjonament u permezz ta' wiri b'mod aktar favorevoli, fil-paġni tar-riżultati ta' tiftix ġenerali tagħha, bis-servizz tagħha ta' tqabbil tax-xiri mqabbel ma' servizzi oħra ta' tqabbil tax-xiri kompetituri tagħha. L-imġiba ta' Google hija abbużiva għaliex: (i) tiddevja t-traffiku mis-servizzi ta' tqabbil tax-xiri kompetituri tagħha lejn is-servizz ta' tqabbil tax-xiri tal-Google stess, fis-sens li jonqos it-traffiku mill-paġni tar-riżultati ġenerali tal-Google lejn servizzi ta' tqabbil tax-xiri kompetituri u jiżdied it-traffiku mill-paġni tar-riżultati tal-Google lejn is-servizz ta' tqabbil tax-xiri tal-Google stess; u (ii) hija kapaċi li jkollha, jew li aktarx ikollha effetti kontra l-kompetizzjoni fis-swieq nazzjonali għas-servizzi tat-tqabbil tax-xiri u s-servizzi tat-tiftix ġenerali. Id-Deċiżjoni tispjega l-mod kif il-pożizzjonijiet u l-wirjiet tal-Google kienu iktar favorevoli fil-paġni tar-riżultati tat-tiftix ġenerali tagħha, meta jitqabbel is-servizz ta' tqabbil tax-xiri tagħha mas-servizzi kompetituri tat-tqabbil tax-xiri. L-ewwel nett, huwa spjegat kif is-servizzi kompetituti tat-tqabbil tax-xiri huma ppożizzjonati u murija fil-paġni tar-riżultati tat-tiftix ġenerali tal-Google. F'dak li jirrigwarda l-pożizzjoni tagħhom, id-Deċiżjoni tispjega kif ċerti algoritmi dedikati jirrendu s-servizzi kompetituri tat-tqabbil tax-xiri suxxettibbli li jkollhom il-klassifikazzjoni tagħhom imnaqqsa fil-paġni tar-riżultati tat-tqabbil tax-xiri tal-Google u kif dan affettwa l-viżibbiltà tagħhom fil-paġni tar-riżultati ta' tiftix ġenerali tal-Google. Fir-rigward tal-wiri tagħhom, id-Deċiżjoni tispjega l-format li bih is-servizzi kompetituri ta' tqabbil tax-xiri jistgħu jintwerew fir-riżultati ta' tiftix ġenerali tal-Google. It-tieni nett, huwa spjegat kif is-servizz ta' tqabbil tax-xiri tal-Google stess huwa mqiegħed u muri fil-paġni tar-riżultati tat-tiftix ġenerali tal-Google. Fir-rigward tal-ippożizzjonar tiegħu, id-Deċiżjoni tispjega li s-servizz tal-Google huwa ppożizzjonat b'mod prominenti u mhux soġġett għal algoritmi speċifiċi li jagħmlu s-servizzi kompetituri ta' tqabbil tax-xiri suxxettibbli biex titnaqqas il-klassifikazzjoni tagħhom fil-paġni tat-tiftix ġenerali tal-Google. Fir-rigward tal-wiri tiegħu, id-Deċiżjoni tispjega li s-servizz tal-Google stess ta' tqabbil tax-xiri huwa muri b'aktar enfasi fuq jew qrib in-naħa ta' fuq tal-ewwel paġna tat-tiftix ġenerali, filwaqt li dawn il-karatteristiċi huma inaċċessibbli għar-rivali tagħha. Id-Deċiżjoni l-ewwel tanalizza l-influwenza fuq l-imġiba tal-utent tal-pożizzjoni u l-wiri tar-riżultati tat-tiftix ġeneriku. Hija turi li l-utenti għandhom it-tendenza li jagħfsu aktar fuq il-links li jkunu aktar viżibbli fuq il-paġna tar-riżultati tat-tiftix ġenerali. Id-Deċiżjoni mbagħad tanalizza l-evoluzzjoni reali tat-traffiku lejn is-servizzi kompetituri tat-tqabbil tax-xiri, li tikkonferma s-sejbiet tagħha dwar l-imġiba tal-utent. L-ewwel nett, hemm evidenza li turi li l-influwenza immedjata tal-klassifikazzjoni tar-riżultati tat-tiftix ġeneriku fil-Google Search fuq ir-rata tal-click-through fuq dawn ir-riżultati tat-tiftix. It-tieni nett, il-Kummissjoni qabblet l-evoluzzjoni tal-viżibbiltà tas-servizzi kompetituri importanti tat-tqabbil tax-xiri kif ikkalkulata mill-kumpanija indipendenti Sistrix u l-evoluzzjoni tat-traffiku tat-tiftix ġeneriku mill-Google lejn dawn is-servizzi. It-tielet nett, il-provi inklużi fil-fajl tal-Kummissjoni jindikaw li l-ippożizzjonar u l-wiri aktar favorevoli tas-servizz tal-Google ta' tqabbil tax-xiri fil-paġni tar-riżultati ta' tiftix ġenerali wasslu għal żieda fit-traffiku għal dan is-servizz. Ir-raba' nett, il-provi li jinsabu fil-fajl dwar l-evoluzzjoni reali tat-traffiku għas-servizz tal-Google ta' tqabbil tax-xiri jikkonfermaw li aktar ma l-pożizzjoni u l-wiri jkunu prominenti fil-paġni tal-Google tar-riżultati ta' tiftix ġenerali, iktar jiggwadanja traffiku. Id-Deċiżjoni tikkonkludi li t-traffiku tat-tiftix ġenerali mill-paġni tar-riżultati ta' tiftix ġenerali tal-Google, jiġifieri s-sors tat-traffiku li ttieħed mis-servizzi kompetituri tat-tqabbil tax-xiri, jammonta għal proporzjon kbir ta' traffiku lejn dawn is-servizzi. Hija tikkonkludi wkoll li l-ebda wieħed mis-sorsi alternattivi eżistenti tat-traffiku attwalment disponibbli għas-servizzi kompetituri ta' tqabbil tax-xiri, inklużi t-traffiku minn AdWords, l-applikazzjonijiet tat-telefown ċellulari, jista' effettivament jieħu post it-traffiku tat-tiftix ġeneriku mill-paġni tar-riżultati ta' tiftix ġenerali tal-Google. Id-Deċiżjoni tikkonkludi li l-imġiba ta' Google għandha għadd ta' effetti kontra l-kompetizzjoni potenzjali. L-ewwel nett, l-imġiba ta' Google għandha l-potenzjal li teskludi s-servizzi kompetituri ta' tqabbil tax-xiri, li jistgħu jwasslu għal tariffi ogħla għan-negozjanti, prezzijiet ogħla għall-konsumaturi, u inqas innovazzjoni. It-tieni nett, l-imġiba ta' Google x'aktarx li jnaqqas il-ħila tal-konsumaturi li jaċċessaw l-aktar servizzi relevanti ta' tqabbil tax-xiri. It-tielet nett, l-imġiba ta' Google jista' wkoll ikollha effetti potenzjalment kontra l-kompetizzjoni anki jekk is-servizzi ta' tqabbil tax-xiri ma kienx jikkostitwixxux suq ta' prodott rilevanti distint, iżda pjuttost bħala settur usa' possibbli tas-suq tal-prodott rilevanti li tinkludi kemm is-servizzi ta' tqabbil tax-xiri u pjattaformi merkantili. Id-Deċiżjoni tikkonkludi li Google ma pprovdietx evidenza verifikabbli biex turi li l-imġiba tagħha hija indispensabbli għat-twettiq ta' effiċjenzi u li ma jkun hemm l-ebda alternattivi inqas kontra l-kompetizzjoni għall-imġiba li huma kapaċi li jiġġeneraw l-istess effiċjenzi. Barra minn hekk, hija lanqas ma tipprovdi argumenti jew evidenza biex turi li l-effiċjenzi probabbli kkawżati mill-imġiba jegħlbu xi effetti negattivi fuq il-kompetizzjoni u l-benessri tal-konsumatur fis-swieq affettwati. Id-Deċiżjoni tikkonkludi li l-imġiba ta' Google għandha effett apprezzabbli fuq il-kummerċ bejn l-Istati Membri u bejn il-Partijiet Kontraenti għall-Ftehim dwar iż-ŻEE. Id-Deċiżjoni tikkonkludi li l-ksur seħħ f'kull wieħed mis-swieq nazzjonali rilevanti fiż-ŻEE minn Google bdiet tiffavorixxi s-servizz ta' tqabbil għax-xiri tagħha f'dan is-suq, li huwa: minn Jannar 2008 'l hawn fil-Ġermanja u fir-Renju Unit; minn Ottubru 2010 'l hawn fi Franza; minn Mejju 2011 'l hawn, fl-Italja, in-Netherlands u Spanja; minn Frar 2013 'l hawn fir-Repubblika Ċeka; kif ukoll minn Novembru 2013 'l hawn fl-Awstrija, il-Belġju, id-Danimarka, in-Norveġja, il-Polonja u l-Isvezja. Id-Deċiżjoni tikkonkludi li Google trid ittemm l-abbuż u toqgħod lura minn kull att jew aġir li jkollu l-għan jew l-effett identiku jew simili. Google għandha 90 jum mid-data tan-notifika tad-Deċiżjoni biex timplimenta rimedju li effettivament iġibu l-abbuż fit-tmiem. Il-multa imposta fuq Alphabet Inc. u Google Inc. għall-aġir abbużiv hija kkalkulata fuq il-bażi tal-prinċipji stipulati fil-Linji Gwida tal-2006 dwar il-metodu ta' ffissar ta' multi imposti skont l-Artikolu 23(2)(a) tar-Regolament (KE) Nru 1/2003. Id-Deċiżjoni tikkonkludi li l-ammont finali tal-multa imposta fuq Alphabet Inc. u Google Inc. huwa ta' EUR 2 424 495 000. L-objettiv ġenerali tal-miżuri dwar azzjonijiet ta' informazzjoni u ta' promozzjoni huwa li jżidu l-kompetittività tas-settur agrikolu tal-Unjoni. L-objettivi speċifiċi tal-miżuri dwar azzjonijiet ta' informazzjoni u ta' promozzjoni huma li: iżidu s-sensibilizzazzjoni lejn dwar il-merti tal-prodotti agrikoli tal-Unjoni u dwar l-istandards għolja applikabbli għall-metodi ta' produzzjoni fl-Unjoni; iżidu l-kompetittività u l-konsum tal-prodotti agrikoli tal-Unjoni u ta' ċerti prodotti tal-ikel u jgħollu l-profil tagħhom kemm ġewwa kif ukoll barra mill-Unjoni; iżidu s-sensibilizzazzjoni u r-rikonoxximent tal-iskemi ta' kwalità tal-Unjoni; iżidu s-sehem mis-suq tal-prodotti agrikoli tal-Unjoni u ta' ċerti prodotti tal-ikel, billi jiffukaw b'mod speċifiku fuq dawk is-swieq f'pajjiżi terzi li għandhom l-akbar potenzjal ta' tkabbir; jerġgħu jistabbilixxu kundizzjonijiet normali tas-suq f'każ ta' disturb serju tas-suq, telf tal-fiduċja tal-konsumatur jew problemi speċifiċi oħra. L-Aġenzija Eżekuttiva għall-Konsumatur, is-Saħħa, l-Agrikoltura u l-Ikel (minn hawn 'il quddiem "Chafea") hija fdata mill-Kummissjoni Ewropea bil-ġestjoni ta' ċerti partijiet tal-miżuri dwar azzjonijiet ta' informazzjoni u ta' promozzjoni rigward prodotti agrikoli implimentati fis-suq intern u f'pajjiżi terzi, inkluża t-tnedija ta' sejħiet għall-proposti u l-evalwazzjoni ta' applikazzjonijiet għal programmi sempliċi. Din is-sejħa għall-proposti tirrigwarda l-implimentazzjoni ta' programmi sempliċi, fil-qafas tat-taqsima 1.2.1.1 u (azzjonijiet taħt il-prijorità tematika 1: programmi sempliċi fis-suq intern) u 1.2.1.2 (azzjonijiet taħt il-prijorità tematika 2: programmi sempliċi f'pajjiżi terzi) tal-anness I tal-Programm ta' Ħidma Annwali għall-2018. It-taqsima 1.2.1.1 u 1.2.1.2 tal-Anness I tal-Programm ta' Ħidma Annwali għall-2018 tispeċifika l-prijoritajiet tematiċi għall-azzjonijiet li għandhom jiġu kofinanzjati permezz ta' din is-sejħa (ara wkoll it-taqsima 6.2 dwar l-Attivitajiet eliġibbli aktar 'l isfel). L-applikazzjonijiet sottomessi bħala tweġiba għal din is-sejħa jridu jaqgħu fil-kamp ta' applikazzjoni ta' xi wieħed mis-6 suġġetti mogħtija f'dawn it-taqsimiet tal-programm ta' Ħidma Annwali, inkella mhux ser ikunu jistgħu jiġu kkunsidrati għall-finanzjament. L-applikanti jistgħu jissottomettu diversi applikazzjonijiet għal proġetti differenti taħt l-istess suġġett ta' prijorità. L-applikanti jistgħu jissottomettu wkoll diversi applikazzjonijiet għal proġetti differenti taħt prijoritajiet tematiċi jew suġġetti differenti. Il-baġit totali allokat għall-kofinanzjament tal-azzjonijiet taħt din is-sejħa huwa stmat li jilħaq EUR 95 000 000, L-ammonti indikattivi disponibbli għal kull suġġett huma indikati fit-tabella "Attivitajiet eliġibbli" taħt il-punt 6.2 aktar 'l isfel. Dan l-ammont huwa soġġett għad-disponibbiltà tal-approprjazzjonijiet prevista fil-baġit ġenerali tal-UE għall-2019 wara l-adozzjoni tiegħu mill-awtorità baġitarja tal-UE jew previsti fid-dodiċeżmi proviżorji. Dan l-ammont huwa soġġett ukoll għad-disponibbiltà tal-approprjazzjonijiet għat-tliet snin li jmiss b'kont meħud tan-natura mhux differenzjata tal-approprjazzjonijiet. Il-Kummissjoni tirriżerva d-dritt li ma tqassamx il-fondi kollha disponibbli. L-applikazzjonijiet iridu jintbagħtu sa mhux aktar tard mid-data ta' skadenza għas-sottomissjoni msemmija fit-taqsima 3. L-applikazzjonijiet iridu jiġu sottomessi onlajn mill-koordinatur permezz tal-portal għall-parteċipanti (is-sistema ta' sottomissjoni elettronika hija disponibbli hawnhekk: https://ec.europa.eu/research/participants/portal/desktop/en/opportunities/agrip/index.html In-nuqqas ta' konformità mar-rekwiżiti ta' hawn fuq iwassal għaċ-ċaħda tal-applikazzjoni. B'mod aktar speċifiku, l-applikazzjonijiet mill-organizzazzjonijiet u l-korpi li ġejjin huma eliġibbli, kif imsemmija fl-Artikolu 7(1) tar-Regolament (UE) Nru 1144/2014: organizzazzjonijiet tal-produtturi jew assoċjazzjonijiet ta' organizzazzjonijiet tal-produtturi, kif definiti fl-Artikoli 152 u 156 tar-Regolament (UE) Nru 1308/2013 li ġew rikonoxxuti minn Stat Membru; jew korpi tas-settur agroalimentari li l-objettiv u l-attività tagħhom huma li jipprovdu informazzjoni dwar, u li jippromwovu prodotti agrikoli u li jkunu ġew inkarigati, mill-Istat Membru kkonċernat, b'missjoni ta' servizz pubbliku f'dan il-qasam iddefinit b'mod ċar; dawk il-korpi għandhom ikunu ġew stabbiliti legalment fl-Istat Membru inkwistjoni tal-inqas sentejn qabel id-data tas-sejħa għal proposti msemmija fl-Artikolu 8(2). L-organizzazzjonijiet proponenti msemmija hawn fuq jistgħu jissottomettu proposta diment li jkunu rappreżentattivi tas-settur jew tal-prodott ikkonċernat mill-proposta, li jikkonformaw mal-kundizzjonijiet stabbiliti fl-Artikoli 1(1) jew 1(2) tar-Regolament ta' Delega (UE) 2015/1829, jiġifieri: organizzazzjoni professjonali jew interprofessjonali, stabbilita fi Stat Membru, kif imsemmi fl-Artikolu 7(1)(a) tar-Regolament (UE) Nru 1144/2014 rispettivament, għandhom jitqiesu li huma rappreżentattivi tas-settur ikkonċernat mill-programm: meta tkun tammonta għal mill-inqas 50 % bħala proporzjon tal-għadd ta' produtturi, jew 50 % tal-volum jew tal-valur minimu tal-produzzjoni li tista' titqiegħed fis-suq tal-prodott(i) jew tas-settur ikkonċernat, fl-Istat Membru kkonċernat; jew grupp kif definit fil-punt 2 tal-Artikolu 3 tar-Regolament (UE) Nru 1151/2012 u li hemm referenza għalihom fl-Artikolu 7(1)(a) tar-Regolament (UE) Nru 1144/2014, għandu jitqies li huwa rappreżentattiv ta' isem protett skont ir-Regolament (UE) Nru 1151/2012 u kopert mill-programm, meta dan jammonta għal mill-inqas 50 % tal-volum jew tal-valur tal-produzzjoni li tista' titqiegħed fis-suq tal-prodott(i) li ismu(isimhom) jkun(ikunu) protett(i); organizzazzjoni ta' produtturi jew assoċjazzjoni ta' organizzazzjonijiet ta' produtturi kif imsemmija fl-Artikolu 7(1)(c) tar-Regolament (UE) Nru 1144/2014 għandha titqies li tkun rappreżentattiva tal-prodott(i) jew tas-settur ikkonċernat(i) mill-programm, fejn hija rikonoxxuta mill-Istat Membru skont l-Artikoli 154 jew 156 tar-Regolament (UE) Nru 1308/2013 jew skont l-Artikolu 14 tar-Regolament (UE) Nru 1379/2013; korp fis-settur agroalimentari kif imsemmi fl-Artikolu 7(1)(d) tar-Regolament (UE) Nru 1144/2014 għandu jitqies li huwa rappreżentattiv tas-settur(i) ikkonċernat(i) mill-programm permezz ta' rappreżentanti ta' dak/dawk il-prodott(i) jew settur fost is-sħubiji tiegħu. B'deroga mill-punti (i) u (ii) ta' hawn fuq, jistgħu jiġu aċċettati limiti aktar baxxi, jekk l-organizzazzjoni proponenti turi fil-proposta mressqa li jeżistu ċirkostanzi speċifiċi, inkluża l-evidenza dwar l-istruttura tas-suq, li jiġġustifikaw it-trattament tal-organizzazzjoni proponenti bħala rappreżentattiva tal-prodott(i) jew tas-settur ikkonċernat(i). Il-proposti jistgħu jiġu sottomessi minn organizzazzjoni proponenti waħda jew aktar, li kollha għandhom ikunu mill-istess Stat Membru tal-UE. Huma eliġibbli biss applikazzjonijiet minn entitajiet stabbiliti fl-Istati Membri tal-UE. Entitajiet mhux eliġibbli: applikanti li diġà jirċievu finanzjament mill-Unjoni għall-istess miżuri dwar l-azzjonijiet ta' informazzjoni u ta' promozzjoni li jkunu jagħmlu parti mill-proposta/i tagħhom m'għandhomx ikunu eliġibbli għal finanzjament mill-Unjoni għal dawk il-miżuri skont ir-Regolament (UE) Nru 1144/2014. Għall-valutazzjoni tal-eliġibbiltà tal-applikanti, huma mitluba d-dokumenti ta' sostenn li ġejjin: entità privata: estratt mill-ġurnal uffiċjali, kopja tal-artikoli ta' assoċjazzjoni, jew estratt mir-reġistru tan-negozju jew ta' assoċjazzjoni; entità pubblika: kopja tar-riżoluzzjoni jew tad-deċiżjoni li tistabbilixxi l-kumpanija pubblika, jew dokument uffiċjali ieħor li jistabbilixxi l-entità taħt il-liġi pubblika; entitajiet mingħajr personalità ġuridika: dokumenti li jipprovdu evidenza li r-rappreżentanti tagħhom għandhom il-kapaċità li jissodisfaw l-obbligi legali f'isimhom. Barra minn hekk, l-applikanti kollha huma meħtieġa li jissottomettu d-dokumentazzjoni rilevanti li tagħti prova li l-applikant jissodisfa l-kriterji tar-rappreżentattività stabbiliti fl-Artikolu 1 tar-Regolament ta' Delega (UE) 2015/1829. Il-proposti għandhom jikkonformaw mal-kriterji ta' eliġibbiltà elenkati fl-Anness II tal-Programm ta' Ħidma Annwali, jiġifieri: il-proposti jistgħu jkopru biss prodotti u skemi elenkati fl-Artikolu 5 tar-Regolament (UE) Nru 1144/2014; il-proposti għandhom jassiguraw li l-miżuri jiġu implimentati permezz ta' korpi ta' implimentazzjoni kif imsemmija fl-Artikolu 13 tar-Regolament (UE) Nru 1144/2014. L-organizzazzjonijiet proponenti jridu jagħżlu l-korpi responsabbli mill-implimentazzjoni tal-programmi billi jassiguraw l-aħjar valur għall-flus u n-nuqqas ta' kunflitt ta' interess (ara l-Artikolu 2 tar-Regolament ta' Delega (UE) 2015/1829). L-organizzazzjoni proponenti għandha tintrabat li l-korp responsabbli mill-implimentazzjoni tal-programm għandu jintgħażel qabel l-iffirmar tal-ftehim tal-għotja (ara l-Artikolu 10 tar-Regolament ta' Implimentazzjoni (UE) 2015/1831); jekk organizzazzjoni proponenti tipproponi li timplimenta ċerti partijiet tal-proposta hija stess, din għandha tassigura li l-kost tal-miżura li hija tippjana li twettaq hija nnifisha ma jaqbiżx ir-rati normali tas-suq; il-proposti għandhom jikkonformaw mal-liġi tal-Unjoni li tirregola l-prodotti kkonċernati u l-kummerċjalizzazzjoni tagħhom, għandha tkun ta' skala sinifikanti, għandu jkollha dimensjoni tal-Unjoni u tikkonforma mad-dispożizzonijiet l-oħrajn kollha deskritti fl-Artikolu 3(1) tar-Regolament ta' Delega (UE) 2015/1829; jekk messaġġ imwassal ikun jirrigwarda informazzjoni dwar l-impatt fuq is-saħħa, il-proposti għandhom jikkonformaw mar-regoli kif imsemmija fl-Artikolu 3(2) tar-Regolament ta' Delega (UE) 2015/1829; jekk il-proposta tipproponi li ssemmi l-oriġini jew xi ditti, hija għandha tikkonforma mar-regoli msemmija fil-Kapitolu II tar-Regolament ta' Delega (UE) 2015/1831. Għall-finijiet tal-valutazzjoni tal-eliġibbiltà tal-attivitajiet ippjanati, għandha tingħata l-informazzjoni li ġejja: proposti li jkopru skemi ta' kwalità nazzjonali għandhom jipprovdu dokumentazzjoni jew referenza għas-sorsi disponibbli pubblikament li juru li l-iskema ta' kwalità hi rikonoxxuta mill-Istat Membru; proposti li għandhom fil-mira tagħhom is-suq intern u li jgħaddu messaġġ dwar il-prattiki tad-dieta xierqa jew dwar il-konsum responsabbli tal-alkoħol għandhom jiddeskrivu kif il-programm propost u l-messaġġ(i) tiegħu huma konformi mar-regoli nazzjonali rilevanti fil-qasam tas-saħħa pubblika fl-Istat Membru fejn se jitwettaq il-programm. Il-ġustifikazzjoni għandha tinkludi referenzi jew dokumentazzjoni fl-appoġġ tal-pretensjoni. Barra minn hekk, proposta għandha tikkonforma wkoll ma' waħda mill-prijoritajiet tematiċi elenkati fil-Programm ta' ħidma annwali għall-2018 għall-programmi sempliċi. Dawn ta' hawn taħt huma estratti mill-Programm ta' Ħidma Annwali għall-2018 li jagħtu dettalji tas-6 suġġetti li għalihom jistgħu jiġu sottomessi applikazzjonijiet. It-test jiddeskrivi s-suġġetti, l-ammont relatat previst, l-objettivi u r-riżultati mistennija. skemi ta' kwalità: Denominazzjoni tal-oriġini protetta (DOP), indikazzjoni ġeografika protetta (IĠP), speċjalità tradizzjonali garantita (STG) u termini fakultattivi tal-kwalità; metodu ta' produzzjoni organika; il-logo għal prodotti agrikoli ta' kwalità speċifiċi għar-reġjuni ultraperiferiċi tal-Unjoni. L-applikanti jistgħu jirreferu għat-taqsima 1.2.1.2 tal-Anness I tal-Programm ta' Ħidma għal aktar informazzjoni ta' sfond Jekk organizzazzjoni proponenti tkun tixtieq timmira diversi mir-reġjuni prijoritizzati f'pajjiżi terzi, hija jenħtieġ li jew tissottometti diversi applikazzjonijiet (applikazzjoni għal kull suġġett) jew tapplika taħt is-suġġett "programmi ta' informazzjoni u ta' promozzjoni mmirati lejn żoni ġeografiċi oħra". Dan is-suġġett jirrigwarda ż-żoni ġeografiċi li ma kinux elenkati fis-suġġett 4 sas-suġġett 5, iżda jista' jirrigwarda wkoll taħlita ta' diversi reġjuni prijoritizzati elenkati fis-suġġett 4 u fis-suġġett 5. L-azzjonijiet ta' provvediment ta' promozzjoni u ta' informazzjoni jistgħu jikkonsistu b'mod partikolari mill-attivitajiet li ġejjin, eliġibbli taħt din is-sejħa: Ġestjoni tal-proġett Relazzjonijiet pubbliċi Attivitajiet ta' PR (relazzjonijiet pubbliċi) Avvenimenti għall-istampa Sit web, midja soċjali Stabbiliment, aġġornament u manutenzjoni tas-sit web Midja soċjali (stabbiliment tal-kontijiet u ppowstjar regolari) Oħrajn (apps tal-mowbajl, pjattaformi ta' tagħlim elettroniku, webinars, eċċ.) Fuq barra Ċinema Għodod ta' komunikazzjoni Pubblikazzjonijiet, settijiet tal-midja, merkanzija promozzjonali Filmati promozzjonali Stands fil-fieri kummerċjali Seminars, workshops, laqgħat B2B, sessjonijiet ta' taħriġ għas-snajja'/koki, attivitajiet fl-iskejjel Ġimgħat tar-ristoranti Sponsorizzar tal-avvenimenti Vjaġġi ta' studju fl-Ewropa Promozzjoni fil-punti tal-bejgħ (POS — point-of-sale) Jiem tad-dewqan Oħrajn: promozzjoni fil-pubblikazzjonijiet tal-bejjiegħa bl-imnut, reklamar fil-POS Id-dewqan u d-distribuzzjoni tal-kampjuni mhumiex permessi fil-kuntest tal-kampanji dwar ix-xorb responsabbli implimentati fis-suq intern; madankollu, dawn l-attivitajiet jiġu aċċettati jekk ikunu anċillari għal u jappoġġjaw l-għoti ta' miżuri ta' informazzjoni dwar l-iskemi ta' kwalità u l-metodu tal-produzzjoni organika. L-azzjoni kofinanzjata (programmi ta' informazzjoni/ta' promozzjoni) għandha tiġi implimentata fuq perjodu ta' mill-anqas sena iżda ta' mhux aktar minn tliet snin. Il-proposti jenħtieġ li jispeċifikaw it-tul tal-azzjoni. L-applikanti jiġu esklużi milli jipparteċipaw f'din il-proċedura ta' sejħa għall-proposti jekk ikunu jinsabu f'xi waħda mis-sitwazzjonijiet ta' esklużjoni: l-operatur ekonomiku jkun falla, ikun soġġett għal proċeduri ta' insolvenza jew stralċ, fejn l-assi tiegħu jkunu qed jiġu amministrati minn likwidatur jew minn qorti, fejn ikun jinsab f'arranġament ma' kredituri, fejn l-attivitajiet kummerċjali tiegħu jkunu sospiżi, jew fejn ikun qiegħed fi kwalunkwe sitwazzjoni analoga li tirriżulta minn proċedura simili prevista fil-liġijiet jew fir-regolamenti nazzjonali; ikun ġie stabbilit permezz ta' sentenza finali jew deċiżjoni amministrattiva finali li l-operatur ekonomiku jkun qed jikser l-obbligi tiegħu marbuta mal-ħlas ta' taxxi jew kontribuzzjonijiet tas-sigurtà soċjali skont il-liġi tal-pajjiż fejn ikun stabbilit, ma' dawk tal-pajjiż li fih tkun tinsab l-awtorità kontraenti jew ma' dawk tal-pajjiż tat-twettiq tal-kuntratt; ikun ġie stabbilit permezz ta' sentenza finali jew deċiżjoni amministrattiva finali li l-operatur ekonomiku huwa ħati ta' mġiba professjonali ħażina serja billi jkun kiser il-liġijiet jew ir-regolamenti jew l-istandards etiċi applikabbli tal-professjoni li jappartjeni għaliha l-operatur ekonomiku, jew billi jkun involut fi kwalunkwe aġir ħażin li għandu impatt fuq il-kredibbiltà professjonali tiegħu fejn dan it-tip ta' aġir jindika intenzjoni ħażina jew negliġenza serja, fosthom, b'mod partikolari, kwalunkwe wieħed minn dawn li ġejjin: rappreżentazzjoni ħażina b'mod frodulenti jew b'negliġenza ta' informazzjoni meħtieġa għall-verifika tan-nuqqas ta' raġunijiet għall-esklużjoni jew l-issodisfar tal-kriterji tal-għażla jew fl-eżekuzzjoni ta' kuntratt; id-dħul fi ftehim ma' operaturi ekonomiċi oħrajn bil-għan li tiġi kkawżata distorsjoni tal-kompetizzjoni; il-ksur tad-drittijiet tal-proprjetà intellettwali; it-tentattiv li jiġi influwenzat il-proċess tat-teħid tad-deċiżjonijiet tal-awtorità kontraenti matul il-proċedura ta' akkwist; it-tentattiv li tinkiseb informazzjoni kunfidenzjali li tista' tagħtih vantaġġi mhux xierqa fil-proċedura ta' akkwist; ikun ġie stabbilit permezz ta' sentenza finali li l-operatur ekonomiku jkun ħati ta' xi waħda minn dawn li ġejjin: l-operatur ekonomiku jkun wera nuqqasijiet sinifikanti fil-konformità tiegħu mal-obbligi ewlenin fit-twettiq ta' kuntratt iffinanzjat mill-baġit, li jkun wassal għat-terminazzjoni bikrija tiegħu jew għall-applikazzjoni ta' danni likwidati jew penali kuntrattwali oħrajn jew li jkun ġie skopert wara kontrolli, verifiki jew investigazzjonijiet minn uffiċjal tal-awtorizzazzjoni, l-OLAF jew il-Qorti tal-Awdituri; L-applikanti se jiġu esklużi mill-għoti ta' kofinanzjament jekk, matul il-proċedura tal-għoti ta' finanzjament, huma jkunu f'waħda mis-sitwazzjonijiet deskritti taħt l-Artikolu 107 tar-Regolament Finanzjarju: ikunu f'sitwazzjoni ta' esklużjoni stabbilita skont l-Artikolu 106 tar-Regolament Finanzjarju; ikunu rrappreżentaw b'mod ħażin l-informazzjoni meħtieġa bħala kondizzjoni għall-parteċipazzjoni fil-proċedura jew naqsu milli jipprovdu dik l-informazzjoni fil-proċedura tal-għoti tal-għotja; Biex juri l-konformità mal-kriterji ta' esklużjoni, il-koordinatur irid jimmarka l-kaxxa rilevanti waqt li jkun qiegħed jissottometti l-applikazzjoni onlajn tiegħu. Jekk jintgħażlu għall-kofinanzjament, il-benefiċjarji kollha (f'każ ta' għotja b'diversi benefiċjarji) iridu jiffirmaw dikjarazzjoni fuq l-unur li tiċċertifika li ma jkunux f'waħda mis-sitwazzjonijiet imsemmija fl-Artikoli 106(1), 106(2), 107 u 108 tar-Regolament Finanzjarju. L-applikanti għandhom isegwu l-istruzzjonijiet fil-portal għall-parteċipanti. L-applikanti jrid ikollhom sorsi stabbli u suffiċjenti ta' finanzjament biex iżommu l-attività tagħhom tul il-perjodu sħiħ tal-implimentazzjoni tal-azzjoni u biex jipparteċipaw fil-finanzjament tagħha. Il-kapaċità finanzjarja tal-applikanti kollha se tiġi vvalutata skont ir-rekwiżiti tar-Regolament Finanzjarju. Din il-valutazzjoni ma titwettaqx jekk: il-kontribuzzjoni tal-UE mitluba mill-applikant tkun ta' ≤ EUR 60 000; l-applikant ikun korp pubbliku Id-dokumenti ta' sostenn li jridu jiġu annessi mal-applikazzjoni onlajn biex tkun tista' ssir il-valutazzjoni tal-kapaċità finanzjarja jinkludu: il-kontijiet annwali (inklużi l-karta bilanċjali u r-rapport tal-introjtu) għall-aħħar sena finanzjarja li għaliha jkunu ngħalqu l-kontijiet (għall-entitajiet maħluqin ġodda, għandu jiġi ppreżentat il-pjan tan-negozju biex jieħu post il-kontijiet); Formola tal-Vijabilità Finanzjarja mimlija minn qabel li tiġbor fil-qosor id-data neċessarja mill-kontijiet annwali li tikkontribwixxi għall-valutazzjoni tal-kapaċità finanzjarja tal-applikant. Barra minn hekk, għal koordinatur jew benefiċjarju ieħor li jitlob kontribuzzjoni mill-UE ta' ≥ EUR 750 000 (limitu applikabbli għal kull benefiċjarju): rapport tal-awditu mħejji minn awditur estern approvat, li jiċċertifika l-kontijiet għall-aħħar sena finanzjarja disponibbli. Din id-dispożizzjoni m'għandhiex tapplika għall-korpi pubbliċi. L-applikanti jrid ikollhom il-kompetenzi professjonali u l-kwalifiki meħtieġa biex itemmu l-programm. L-applikanti għandhom juru li mill-inqas persuna fiżika waħda li taħdem taħt kuntratt ta' impjieg mal-applikant, jew assenjata għall-azzjoni abbażi ta' att ta' ħatra ekwivalenti, ssekondata kontra l-pagament jew abbażi ta' tipi oħrajn ta' kuntratti diretti (eż. li jkopru l-għoti ta' servizzi) ser tinħatar bħala mexxej tal-proġetti. Il-mexxej tal-proġetti għandu jkollu mill-inqas tliet snin ta' esperjenza fil-ġestjoni tal-proġetti. Bħala evidenza, l-informazzjoni li ġejja trid tiġi pprovduta fl-Anness "Informazzjoni addizzjonali": Dikjarazzjoni mill-mexxej tal-proġetti propost li hu/hi ser ikun/tkun disponibbli għall-perjodu kollu tal-azzjoni proposta. F'każijiet fejn l-organizzazzjonijiet proponenti jipproponu li jimplimentaw ċerti partijiet tal-proposta, għandha tingħata evidenza li jkollhom mill-anqas tliet snin esperjenza fl-implimentazzjoni ta' miżuri ta' informazzjoni u ta' promozzjoni. Bħala evidenza, l-informazzjoni li ġejja trid tiġi pprovduta fl-Anness "Informazzjoni addizzjonali": Ir-rapport dwar l-attivitajiet tal-organizzazzjonijiet proponenti jew deskrizzjoni tal-attivitajiet imwettqa b'rabta mal-attivitajiet li jkunu eliġibbli għal kofinanzjament kif deskritt taħt il-punt 6 (aktar 'il fuq). Il-Parti B tal-applikazzjoni sservi biex il-proposta tiġi evalwata kontra l-kriterji tal-għoti. L-applikazzjonijiet iridu jipproponu struttura effiċjenti tal-ġestjoni u jipprovdu strateġija ċara u deskrizzjoni preċiża tal-istrateġija u tar-riżultati mistennija. Il-kontenut ta' kull proposta se jiġi vvalutat skont il-kriterji u s-sottokriterji li ġejjin: Dimensjoni tal-Unjoni Kwalità tal-proposta teknika Kwalità tal-ġestjoni tal-proġett Baġit u kosteffettività Il-proposti li jaqgħu taħt il-limiti globali u/jew il-limiti individwali mħabbra hawn fuq għandhom jiġu rifjutati. Is-sottokriterji li ġejjin għandhom jiġu kkunsidrati fil-valutazzjoni ta' kull wieħed mill-kriterji prinċipali tal-għoti: Id-dimensjoni tal-Unjoni: Rilevanza tal-miżuri proposti ta' informazzjoni u promozzjoni għall-objettivi ġenerali u speċifiċi elenkati fl-Artikolu 2 tar-Regolament (UE) Nru 1144/2014, l-għanijiet elenkati fl-Artikolu 3 ta' dak ir-Regolament, kif ukoll għall-prijoritajiet, l-objettivi u r-riżultati mistennija mħabbra taħt il-prijorità tematika rilevanti Il-messaġġ tal-Unjoni tal-kampanja L-impatt tal-proġett fil-livell tal-Unjoni Il-kwalità tal-proposta teknika Il-kwalità u r-rilevanza tal-analiżi tas-suq Il-koerenza tal-istrateġija tal-programm, tal-objettivi, u tal-messaġġi ewlenin; Għażla xierqa ta' attivitajiet fir-rigward tal-objettivi u l-istrateġija tal-programm, taħlita ta' komunikazzjoni adegwata, sinerġija bejn l-attivitajiet; Deskrizzjoni konċiża tal-attivitajiet u tar-riżultati; Il-kwalità tal-metodi u l-indikaturi proposti għall-evalwazzjoni. Il-kwalità tal-ġestjoni tal-proġett L-organizzazzjoni tal-proġett u l-istruttura tal-ġestjoni; Il-mekkaniżmi ta' kontroll tal-kwalità u l-ġestjoni tar-riskju. Il-baġit u l-kosteffettività Ġustifikazzjoni tal-livell ġenerali tal-investiment Allokazzjoni xierqa tal-baġit fir-rigward tal-objettivi u tal-kamp ta' applikazzjoni tal-attivitajiet; Deskrizzjoni ċara tal-ispejjeż stmati u tal-preċiżjoni tal-baġit Il-konsistenza bejn l-ispejjeż u r-riżultati stmati; Stima realistika tal-ispejjeż tal-koordinazzjoni tal-proġetti u tal-attivitajiet implimentati mill-organizzazzjoni proponenti, inklużi n-numru u r-rata tal-persuni/jiem. Wara l-evalwazzjoni, il-proposti kollha eliġibbli jiġu kklassifikati skont in-numru totali ta' punti mogħtija. Il-kontribuzzjonijiet finanzjarji għandhom jingħataw lill-proposti bl-ogħla klassifikazzjoni skont il-baġit disponibbli. Għandha tiġi stabbilita lista bi klassifikazzjoni separata għal kull wieħed mis- suġġetti ta' prijorità elenkati taħt it-taqsima 6.2 tas-sejħa preżenti. Jekk għal suġġett partikolari ma jkunx hemm biżżejjed proposti fuq il-lista bi klassifikazzjoni biex jiġi eżawrit l-ammont kollu previst, l-ammont li jifdal jista' jiġi allokat mill-ġdid lil suġġetti oħra skont il-kriterji li ġejjin: it-total tal-ammont previst li jifdal għat-tliet suġġetti dwar is-suq intern għandu jiġi allokat għall-proġetti mmirati lejn is-suq intern bl-ogħla punteġġ tal-kwalità, irrispettivament mis-suġġett li għalih applikaw. għandu jittieħed l-istess approċċ għall-proposti mmirati lejn il-pajjiżi terzi (Suġġetti 4-6); jekk l-ammont previst jibqa' ma jiġix eżawrit, l-ammonti li jifdal kemm għas-suq intern kif ukoll għall-pajjiżi terzi għandhom jingħaqdu u jiġu assenjati għall-proġetti bl-ogħla punteġġ tal-kwalità, irrispettivament mill-prijorità u mis-suġġett li għalih ikunu applikaw. L-ordni tal-listi kklassifikati ser jiġi segwit b'mod strett. Wara l-evalwazzjoni, iċ-Chafea tistabbilixxi lista ta' proposti rakkomandati għal finanzjament, ikklassifikati skont in-numru totali ta' punti mogħtija. Skont l-Artikolu 11(2) tar-Regolament (UE) Nru 1144/2014, il-Kummissjoni Ewropea għandha tadotta att ta' implimentazzjoni, li jiddetermina l-programmi sempliċi magħżula, kwalunkwe tibdil li għandu jsir fihom, u l-baġits korrispondenti (deċiżjoni ta' għoti). Id-deċiżjoni tal-Kummissjoni se telenka l-programmi magħżula aċċettati għall-kontribuzzjoni finanzjarja mill-Unjoni skont l-Artikolu 15 tar-Regolament (UE) Nru 1144/2014. Din id-Deċiżjoni se tiġi indirizzata lill-Istati Membri kompetenti. L-Istati Membri kkonċernati se jkunu responsabblimill-implimentazzjoni xierqa tal-programmi sempliċi magħżula u mill-pagamenti rilevanti. Malli l-Kummissjoni tadotta dan l-att ta' implimentazzjoni, hija għandha tibgħat il-kopji tal-programmi magħżula lill-Istati Membri kkonċernati. Mingħajr dewmien, l-Istati Membri għandhom jinfurmaw lill-organizzazzjonijiet proponenti kkonċernati jekk l-applikazzjonijiet tagħhom ikunux ġew aċċettati jew le. L-Istati Membri għandhom jikkonkludu ftehimiet ta' għotja għall-implimentazzjoni ta' programmi mal-organizzazzjonijiet proponenti magħżula skont ir-rekwiżiti msemmija taħt l-Artikolu 10 tar-Regolament ta' Implimentazzjoni (UE) 2015/1831. Il-ftehimiet ta' għotja se jiddettalja b'mod partikolari l-kundizzjonijiet u l-livell ta' finanzjament, kif ukoll l-obbligi tal-partijiet. Għoti mhux kumulattiv Azzjoni tista' tirċievi biss għotja waħda mill-baġit tal-UE. L-istess spejjeż ma għandhom fl-ebda ċirkustanza jiġu ffinanzjati darbtejn mill-baġit tal-Unjoni. L-applikanti għandhom jindikaw is-sorsi u l-ammonti ta' finanzjament tal-Unjoni riċevuti jew li ssir applikazzjoni għalihom għall-istess azzjoni jew parti mill-azzjoni jew għat-tħaddim tagħhom (għotjiet operazzjonali), kif ukoll kwalunkwe finanzjament ieħor riċevut jew li ssir applikazzjoni għalih għall-istess azzjoni. Ma tista' tingħata l-ebda għotja b'mod retrospettiv għal azzjonijiet li jkunu diġà tlestew. Il-prinċipju tal-kofinanzjament Kofinanzjament ifisser li r-riżorsi meħtieġa biex titwettaq l-azzjoni ma jkunux kompletament ipprovduti mill-għotja tal-UE. In-nefqa li jifdal għandha tinġarr esklussivament mill-organizzazzjoni proponenti. Huma permessi u se jiġu kkunsidrati bħala rċevuti, il-kontribuzzjonijiet finanzjarji mogħtija lill-benefiċjarji mill-membri tagħha, speċifikament biex jintużaw għall-ispejjeż li huma negliġibbli taħt l-azzjoni. Il-baġit stmat tal-azzjoni jrid jiġi ppreżentat fil-parti A tal-formola tal-applikazzjoni. Dan irid ikollu d-dħul u n-nefqa bbilanċjati. Il-baġit irid ikun imfassal fil-munita euro. Il-benefiċarju hu mistenni li jiddokumenta b'mod ċar il-proċedura tal-offerti u għandu jżomm id-dokumentazzjoni f'każ li jkun hemm bżonn ta' awditjar. Is-sottokuntrattar, jiġifieri l-esternalizzazzjoni ta' kompiti jew attivitajiet speċifiċi li jiffurmaw parti mill-azzjoni kif deskritt fil-proposta, irid jissodisfa il-kundizzjonijiet applikabbli għal kwalunkwe kuntratt ta' implimentazzjoni (kif speċifikat hawn fuq) u flimkien magħhom il-kundizzjonijiet li ġejjin: irid ikun iġġustifikat billi jitqiesu n-natura tal-azzjoni u dak li jkun meħtieġ għall-implimentazzjoni tagħha; il-kompiti ċentrali tal-azzjonijiet (jiġifieri l-koordinazzjoni teknika u finanzjarja tal-azzjoni u l-ġestjoni tal-istrateġija) la jistgħu jiġu sottokuntrattati u lanqas delegati; l-ispejjeż stmati tas-sottokuntrattar iridu jissemmew b'mod ċar fil-partijiet tekniċi u finanzjarji tal-proposta; kwalunkwe rikors għas-sottokuntrattar, jekk ma jiġix ipprovdut fid-deskrizzjoni tal-azzjoni, jiġi kkomunikat mill-benefiċjarju u approvat mill-Istat Membru. L-Istat Membru jista' jagħti approvazzjoni: qabel kwalunkwe rikors għal sottokuntrattar, jekk il-benefiċjarji jitolbu emenda wara rikors għal sottokuntrattar jekk is-sottokuntrattar: ikun speċifikament iġġustifikat fir-rapport tekniku interim jew finali u ma jinkludix bidliet għall-ftehim tal-għotja li jqajmu dubju dwar id-deċiżjoni li tagħti l-għotja jew ikunu ma jkunux favur it-trattament ugwali tal-applikanti; il-benefiċjarji jiżguraw li ċerti kundizzjonijiet applikabbli għall-benefiċjarji, enumerati fil-ftehim tal-għotja (eż. il-viżibbiltà, il-kunfidenzjalità, eċċ.) jkunu applikabbli wkoll għas-sottokuntratturi. Sottokuntrattar lil entitajiet li jkollhom rabta strutturali mal-benefiċjarju Jistgħu jingħataw sottokuntratti wkoll lil entitajiet li jkollhom rabta strutturali mal-benefiċjarju, iżda biss jekk il-prezz ikun limitat għall-ispejjeż reali mġarrba mill-entità (jiġifieri mingħajr l-ebda marġini ta' profitt). Il-kompiti li għandhom jiġu implimentati minn tali entitajiet iridu jkunu msemmija b'mod ċar fil-parti teknika tal-proposta. Ammont massimu mitlub L-għotja tal-UE hija limitata għar-rata massima ta' kofinanzjament li ġejja ta': għal programmi sempliċi fis-suq intern: 70 % tal-ispejjeż eliġibbli għal programmi sempliċi f'pajjiżi terzi: 80 % tal-ispejjeż eliġibbli għal programmi sempliċi f'pajjiżi terzi ta' benefiċjarju stabbilit fi Stati Membri li fl-1 ta' Jannar 2014 jew wara rċevew għajnuna finanzjarja skont l-Artikolu 136 u 143 TFUE: 85 % tal-ispejjeż eliġibbli tal-programm Dawn l-aħħar żewġ perċentwali għandhom japplikaw għal dawk il-programmi li l-Kummissjoni tiddeċiedi dwarhom qabel id-data minn meta l-Istat Membru kkonċernat ma jibqax jirċievi dik l-għajnuna finanzjarja. Konsegwentement, parti mit-total tal-ispejjeż eliġibbli mdaħħla fl-istima tal-baġit għandha tiġi ffinanzjata minn sorsi barra l-għotja mill-UE (prinċipju ta' kofinanzjament). Spejjeż eliġibbli L-ispejjeż eliġibbli jkunu attwalment imġarrba mill-benefiċjarju tal-għotja u jissodisfaw il-kriterji kollha indikati fl-Artikolu 6.1 u 6.2 tal-mudell tal-ftehim ta' għotja u fl-Artikolu 4 tar-Regolament ta' Delega (UE) 2015/1829. Spejjeż mhux eliġibbli L-ispejjeż li mhumiex eliġibbli huma spejjeż li ma jikkonformawx mal-kundizzjonijiet stabbiliti fl-Artikolu 4 tar-Regolament ta' Delega (UE) 2015/1829. Dawn huma mniżżla taħt l-Artikolu 6.4 tal-mudell tal-ftehim ta' għotja. Kalkolu tal-ammont finali tal-għotja L-ammont finali tal-għotja jiġi kkalkulat wara t-tlestija tal-programm, fuq approvazzjoni tat-talba għall-pagament. L-"ammont finali tal-għotja" jiddependi minn kemm fil-fatt il-programm ikun qed jiġi implimentat skont it-termini u l-kundizzjonijiet tal-Ftehim. Dan l-ammont jiġi kkalkulat mill-Istat Membru — meta jsir il-pagament tal-bilanċ — skont l-Artikolu 15 tar-Regolament ta' Implimentazzjoni (UE) 2015/1831. L-organizzazzjoni proponenti tista' tissottometti applikazzjoni għal pagament bil-quddiem lill-Istat Membru kkonċernat skont l-Artikolu 13 tar-Regolament ta' Implimentazzjoni (UE) 2015/1831. L-applikazzjonijiet għal pagament interim tal-kontribuzzjonijiet finanzjarji tal-Unjoni għandhom jiġu sottomessi mill-organizzazzjoni proponenti lill-Istati Membri skont l-Artikolu 14 tar-Regolament ta' Implimentazzjoni (UE) 2015/1831. L-applikazzjonijiet għall-pagament tal-bilanċ għandhom jiġu sottomessi mill-organizzazzjoni proponenti lill-Istati Membri skont l-Artikolu 15 tar-Regolament ta' Implimentazzjoni (UE) 2015/1831. Il-benefiċjarji għandhom jirrikonoxxu b'mod ċar il-kontribut tal-Unjoni Ewropea fl-attivitajiet kollha li għalihom tintuża l-għotja. F'dan ir-rigward, il-benefiċjarji huma meħtieġa li jagħtu prominenza lill-isem u l-emblema tal-Unjoni Ewropea fil-pubblikazzjonijiet, posters, programmi u prodotti oħra kollha tagħhom imwettqa fi ħdan il-proġett kofinanzjat. Fl-aħħar nett, il-materjal miktub kollu, jiġifieri l-brochures, posters, fuljetti, banners, kartelluni, reklami stampati, Artikoli fil-gazzetti, paġni elettroniċi (bl-eċċezzjoni ta' gadgets żgħar), għandu jinkludi dikjarazzjoni ta' ċaħda ta' responsabbiltà skont it-termini speċifikati fil-ftehim tal-għotja, li tispjega li dan jirrappreżenta l-fehmiet tal-awtur. Il-Kummissjoni Ewropea ma taċċetta l-ebda responsabbiltà għall-użu li jista' jsir mill-informazzjoni li jkun fih. u s-sit elettroniku tal-Aġenzija: L-applikanti huma mistiedna jiċċekkjaw id-dikjarazzjoni ta' privatezza rilevanti f'intervalli regolari sabiex ikunu infurmati sewwa dwar aġġornamenti possibbli li jistgħu jseħħu sad-data ta' skadenza għas-sottomissjoni tal-proposti tagħhom jew wara. Il-benefiċjarji jassumu l-obbligu legali li jinfurmaw lill-persunal tagħhom dwar l-operazzjonijiet rilevanti ta' pproċessar li jitwettqu mill-Aġenzija; sabiex jagħmlu dan, huma jridu jipprovdulhom id-dikjarazzjonijiet ta' privatezza ppubblikati mill-Aġenzija fil-portal għall-parteċipanti qabel ma jittrasmettu d-data tagħhom lill-Aġenzija; id-data personali tista' tiġi rreġistrata fis-Sistema ta' Individwazzjoni u ta' Esklużjoni Bikrija (EDES) tal-Kummissjoni Ewropea prevista fl-Artikoli 105a u 108 tar-Regolament Finanzjarju tal-UE skont id-dispożizzjonijiet applikabbli. Il-proposti jridu jiġu sottomessi sad-data ta' skadenza stipulata taħt it-taqsima 3 permezz tas-Sistema ta' Sottomissjoni Elettronika: http://ec.europa.eu/research/participants/portal/desktop/en/opportunities/agrip/index.html Sib sejħa: Oħloq kont sabiex tissottometti proposta: Irreġistra lill-imsieħba kollha permezz tar-reġistru tal-benefiċjarji: L-applikanti se jiġu infurmati bil-miktub dwar ir-riżultati tal-proċess tal-għażla. L-applikanti għandhom jirrispettaw il-limitu tal-paġni u r-rekwiżiti tal-ifformattjar għall-proposta teknika (parti B) indikata fis-sistema tas-sottomissjoni. Meta jissottometti proposta, l-applikant ikun qiegħed jaċċetta l-proċeduri u l-kundizzjonijiet kif deskritti f'din is-sejħa u fid-dokumenti li jirreferu għaliha. Kuntatti Għal mistoqsijiet dwar l-għodod ta' sottomissjoni onlajn, jekk jogħġbok ikkuntattja lill-helpdesk tal-IT stabbilit għal dan il-għan permezz tas-sit web tal-portal għall-parteċipanti: Għal mistoqsijiet mhux relatati mal-IT, huwa disponibbli helpdesk fiċ-Chafea permezz ta': CHAFEA-AGRI-CALLS@ec.europa.eu. Id-data ta' skadenza għas-sottomissjoni tal-mistoqsijiet hija d-29.3.2018 17.00 CET (Ħin tal-Ewropa Ċentrali). It-tweġibiet għall-mistoqsijiet rilevanti sejrin jiġu ppubblikati fuq http://ec.europa.eu/chafea/agri/faq.html sal-5.4.2018 17.00 CET (Ħin tal-Ewropa Ċentrali). Il-mistoqsijiet frekwenti huma ppubblikati fis-sit web taċ-Chafea: http://ec.europa.eu/chafea/agri/faq.html Fil-korrispondenza kollha relatata ma' din is-sejħa (eż. meta tintalab informazzjoni, jew meta tiġi sottomessa applikazzjoni), trid issir referenza ċara għal din is-sejħa speċifika. Ladarba s-sistema ta' skambju elettroniku talloka ID tal-proposta, l-applikant irid juża dan in-numru fil-korrispondenza sussegwenti kollha. Wara d-data ta' skadenza għas-sottomissjoni, mhumiex possibbli modifiki fl-applikazzjoni. Gwida għall-applikanti bl-annessi rilevanti Formola tal-applikazzjoni Mudell tal-ftehim ta' għotja (verżjoni ta' monobenefiċjarju u multi benefiċjarju) L-objettiv ġenerali tal-miżuri dwar azzjonijiet ta' informazzjoni u ta' promozzjoni huwa li jżidu l-kompetittivià tas-settur agrikolu tal-Unjoni. L-objettivi speċifiċi tal-miżuri dwar azzjonijiet ta' informazzjoni u ta' promozzjoni huma li: iżidu s-sensibilizzazzjoni tal-merti dwar il-prodotti agrikoli tal-Unjoni u dwar l-istandards għoljin applikabbli għall-metodi ta' produzzjoni fl-Unjoni. iżidu l-kompetittività u l-konsum tal-prodotti agrikoli u ta' ċerti prodotti tal-ikel tal-Unjoni u li jgħollu l-profil tagħhom kemm ġewwa kif ukoll barra mill-Unjoni; iżidu s-sensibilizzazzjoni u r-rikonoxximent tal-iskemi ta' kwalità tal-Unjoni; iżidu s-sehem mis-suq tal-prodotti agrikoli tal-Unjoni u ta' ċerti prodotti tal-ikel, billi jiffukaw b'mod speċifiku fuq dawk is-swieq f'pajjiżi terzi li għandhom l-akbar potenzjal ta' tkabbir; jerġgħu jistabbilixxu kundizzjonijiet normali tas-suq fil-każ ta' disturb serju tas-suq, telf tal-fiduċja tal-konsumaturi jew problemi speċifiċi oħra, L-Aġenzija Eżekuttiva għall-Konsumatur, is-Saħħa, l-Agrikoltura u l-Ikel (minn hawn 'il quddiem "Chafea") hija fdata mill-Kummissjoni Ewropea bil-ġestjoni ta' ċerti partijiet tal-miżuri dwar azzjonijiet ta' informazzjoni u ta' promozzjoni rigward prodotti agrikoli implimentati fis-suq intern u f'pajjiżi terzi, inkluża t-tnedija ta' sejħiet għall-proposti, ir-riċeviment u l-evalwazzjoni tal-proposti, it-tħejjija u l-iffirmar ta' ftehimiet ta' għotja għal programmi multipli u l-monitoraġġ tal-implimentazzjoni tagħhom. Din is-sejħa għall-proposti tirrigwarda l-implimentazzjoni ta' programmi multipli, fil-qafas tat-Taqsimiet 1.2.1.3 (azzjonijiet taħt il-prijorità tematika 3: programmi multipli fis-suq intern) u 1.2.1.4 (azzjonijiet taħt il-prijorità tematika 4: programmi multipli f'pajjiżi terzi) tal-anness I tal-Programm ta' Ħidma Annwali għall-2018 taħt il-prijorità tematika 3: programmi multipli fis-suq intern u l-prijorità 4: programmi multipli f'pajjiżi terzi. It-Taqsimiet 1.2.1.3 u 1.2.1.4 tal-anness I tal-programm ta' Ħidma Annwali għall-2018 jispeċifikaw il-prijoritajiet tematiċi għall-azzjonijiet kofinanzjati permezz ta' din is-sejħa (ara wkoll it-taqsima 6.2 dwar Attivitajiet eliġibbli aktar 'l isfel). L-applikazzjonijiet sottomessi bħala tweġiba għal din is-sejħa jridu jaqgħu fil-kamp ta' applikazzjoni ta' xi wieħed mill-4 suġġetti li jingħataw f'dawn it-taqsimiet tal-programm ta' Ħidma Annwali, inkella mhux se jiġu kkunsidrati għal finanzjament. L-applikanti jistgħu jissottomettu diversi applikazzjonijiet għal proġetti differenti taħt l-istess suġġett prijoritarju. L-applikanti jistgħu jissottomettu wkoll diversi applikazzjonijiet għal proġetti differenti taħt prijoritajiet tematiċi jew suġġetti differenti. Il-baġit totali allokat għall-kofinanzjament tal-azzjonijiet taħt din is-sejħa huwa stmat li jilħaq EUR 74 100 000. L-ammonti indikattivi disponibbli għal kull suġġett huma indikati fit-tabella "Attivitajiet eliġibbli" taħt il-punt 6.2 aktar 'l isfel. L-ammont hu soġġett għad-disponibbiltà tal-approprjazzjonijiet prevista fil-baġit ġenerali tal-UE għall-2018, wara l-adozzjoni tiegħu mill-awtorità baġitarja jew previsti fil-partijiet minn kull tnax proviżorja. Iċ-Chafea tirriżerva d-dritt li ma tqassamx il-fondi kollha disponibbli. L-applikazzjonijiet iridu jintbagħtu sa mhux aktar tard mid-data ta' skadenza għas-sottomissjoni msemmija fit-taqsima 3. L-applikazzjonijiet iridu jiġu sottomessi online mill-koordinatur permezz tal-portal għall-parteċipanti (is-sistema ta' sottomissjoni elettronika disponibbli fuq: https://ec.europa.eu/research/participants/portal/desktop/en/opportunities/agrip/index.html In-nuqqas ta' konformità mar-rekwiżiti t'hawn fuq iwassal għaċ-ċaħda tal-applikazzjoni. Minkejja li l-proposti jistgħu jiġu sottomessi fi kwalunkwe lingwa uffiċjali tal-Unjoni Ewropea, l-applikanti huma mħeġġin ħafna jissottomettu l-proposta tagħhom bl-Ingliż sabiex jiġi ffaċilitat l-ipproċessar tal-applikazzjoni, inkluża r-reviżjoni tagħha, minn esperti indipendenti li jipprovdu input tekniku lill-evalwazzjoni. Barra minn hekk, l-applikanti għandhom ikunu konxji li ċ-CHAFEA, fil-prinċipju, se tuża l-Ingliż biex tikkomunika mal-benefiċjarji rigward is-segwitu u l-monitoraġġ tal-azzjonijiet kofinanzjati (fażi tal-ġestjoni tal-għotja). Sabiex jiġi ffaċilitat ir-rieżami tal-proposti minn esperti indipendenti, li jipprovdu input tekniku għall-evalwazzjoni, traduzzjoni bl-Ingliż tal-parti teknika tal-proposta (parti B) għandha preferibbilment takkumpanja l-proposta jekk din tkun miktuba b'lingwa uffiċjali oħra tal-UE. B'mod aktar speċifiku, l-applikazzjonijiet mill-organizzazzjonijiet u l-korpi li ġejjin huma eliġibbli, kif imsemmi fl-Artikolu 7(1) tar-Regolament (UE) Nru 1144/2014: organizzazzjonijiet professjonali jew interprofessjonali tal-Unjoni rappreżentattivi tas-settur jew setturi kkonċernat(i) fil-livell tal-Unjoni; organizzazzjonijiet tal-produtturi jew assoċjazzjonijiet ta' organizzazzjonijiet tal-produtturi, kif definiti fl-Artikoli 152 u 156 tar-Regolament (UE) Nru 1308/2013 li ġew rikonoxxuti minn Stat Membru; jew korpi tas-settur agroalimentari li l-objettiv u l-attività tagħhom huma li jipprovdu informazzjoni dwar, u li jippromwovu prodotti agrikoli u li jkunu ġew inkarigati, mill-Istat Membru kkonċernat, b'missjoni ta' servizz pubbliku f'dan il-qasam iddefinit b'mod ċar; dawk il-korpi għandhom ikunu ġew stabbiliti legalment fl-Istat Membru inkwistjoni tal-inqas sentejn qabel id-data tas-sejħa għal proposti msemmija fl-Artikolu 8(2). L-organizzazzjonijiet proponenti msemmija hawn fuq jistgħu jissottomettu proposta diment li jkunu rappreżentattivi tas-settur jew prodott ikkonċernat mill-proposta, li jikkonformaw mal-kundizzjonijiet stabbiliti fl-Artikoli 1(1) jew 1(2) tar-Regolament ta' Delega (UE) 2015/1829, prinċipalment: organizzazzjoni professjonali jew interprofessjonali, stabbilita fil-livell ta' Stat Membru jew tal-Unjoni, kif imsemmi fl-Artikolu 7(1)(a) u (b) tar-Regolament (UE) Nru 1144/2014 rispettivament, għandha titqies li tkun rappreżentattiva tas-settur ikkonċernat mill-programm: meta tkun tammonta għal mill-inqas 50 % bħala proporzjon tal-għadd ta' produtturi, jew 50 % tal-volum jew tal-valur tal-produzzjoni li tista' titqiegħed fis-suq tal-prodott(i) jew is-settur ikkonċernat(i), fl-Istat Membru kkonċernat jew fil-livell tal-Unjoni; jew grupp, kif iddefinit fil-punt 2 tal-Artikolu 3 tar-Regolament (UE) Nru 1151/2012 u msemmi fl-Artikolu 7(1)(a) tar-Regolament (UE) Nru 1144/2014, għandu jitqies li huwa rappreżentattiv tal-isem protett taħt ir-Regolament (UE) Nru 1151/2012 u kopert mill-programm, meta dan jammonta għal mill-inqas 50 % tal-volum jew tal-valur tal-produzzjoni li tista' titqiegħed fis-suq tal-prodott(i) li ismu(isimhom) jkun(jkunu) protett(i); organizzazzjoni tal-produtturi jew assoċjazzjoni ta' organizzazzjonijiet tal-produtturi kif imsemmi fl-Artikolu 7(1)(c) tar-Regolament (UE) Nru 1144/2014 għandha titqies li tkun rappreżentattiva tal-prodott(i) jew tas-settur ikkonċernat(i) mill-programm, fejn hija rikonoxxuta mill-Istat Membru skont l-Artikolu 154 jew 156 tar-Regolament (UE) Nru 1308/2013 jew l-Artikolu 14 tar-Regolament (UE) Nru 1379/2013; korp fis-settur agroalimentari, kif imsemmi fl-Artikolu 7(1)(d) tar-Regolament (UE) Nru 1144/2014 għandu jitqies li huwa rappreżentattiv tas-settur(i) kkonċernat(i) mill-programm permezz ta' rappreżentanti ta' dak(dawk) il-prodott(i) jew settur fost is-sħubiji tiegħu. B'deroga mill-punti (i) u (ii) ta' hawn fuq, jistgħu jiġu aċċettati limiti aktar baxxi jekk l-organizzazzjoni proponenti fil-proposta mressqa turi li jeżistu ċirkostanzi speċifiċi, inkluża l-evidenza dwar l-istruttura tas-suq, li jiġġustifikaw it-trattament tal-organizzazzjoni proponenti bħala rappreżentattiva tal-prodott(i) jew tas-settur ikkonċernat(i). Il-proposti għandhom jiġu sottomessi minn: Tal-inqas żewġ organizzazzjonijiet imsemmija fil-punti (a), (c) jew (d) tal-Artikolu 7(1) tar-Regolament (UE) Nru 1144/2014, li għandhom ikunu minn tal-inqas żewġ Stati Membri; jew Organizzazzjoni waħda jew aktar tal-Unjoni msemmija fil-punt (b) tal-Artikolu 7(1) tar-Regolament (UE) Nru 1144/2014. Huma eliġibbli biss l-applikazzjonijiet minn entitajiet stabbiliti fl-Istati Membri tal-UE. Għal applikanti Brittaniċi: Jekk jogħġobkom kunu afu li jenħtieġ li jkun hemm konformità mal-kriterji tal-eliġibbiltà għall-perjodu kollu tal-għotja. Jekk ir-Renju Unit jirtira mill-UE matul il-perjodu tal-għotja mingħajr ma jikkonkludi ftehim mal-UE li b'mod partikolari jiżgura li l-applikanti Brittaniċi jkomplu jkunu eliġibbli, inti tieqaf tirċievi finanzjament mill-UE (filwaqt li, sa fejn ikun possibbli, tkomplu tipparteċipaw) jew se tkun meħtieġ titlaq mill-proġett abbażi tal-Artikolu 34.3 tal-ftehim tal-għotja. Entitajiet mhux eliġibbli: applikanti li diġà jirċievu finanzjament tal-Unjoni għall-istess miżuri dwar l-azzjonijiet ta' informazzjoni u ta' promozzjoni li jkunu jagħmlu parti mill-proposta(i) tagħhom m'għandhomx ikunu eliġibbli għal finanzjament mill-Unjoni għal dawk il-miżuri skont ir-Regolament (UE) Nru 1144/2014. Għall-valutazzjoni tal-eliġibbiltà tal-applikanti, huma mitluba d-dokumenti ta' sostenn li ġejjin: entità privata: estratt mill-ġurnal uffiċjali, kopja tal-artikoli ta' assoċjazzjoni, jew estratt mir-reġistru tan-negozju jew tal-assoċjazzjoni entità pubblika: kopja tar-riżoluzzjoni jew tad-deċiżjoni li tistabbilixxi l-kumpanija pubblika, jew dokument uffiċjali ieħor li jistabbilixxi l-entità taħt il-liġi pubblika; entitajiet mingħajr personalità ġuridika: dokument li jipprovdu evidenza li r-rappreżentant(i) tagħhom għandu(hom) il-kapaċità li jissodisfa(a) l-obbligi legali f'isimhom. barra minn hekk, l-applikanti kollha huma meħtieġa li jissottomettu d-dokumentazzjoni rilevanti li tagħti prova li l-applikant jissodisfa l-kriterji tar-rappreżentattività stabbiliti fl-Artikolu 1 tar-Regolament ta' Delega tal-Kummissjoni (UE) 2015/1829. Il-proposti għandhom jikkonformaw mal-kriterji ta' eliġibbiltà elenkati fl-Anness III tal-programm ta' Ħidma Annwali, jiġifieri: il-proposti jistgħu jkopru biss prodotti u skemi elenkati fl-Atikolu 5 tar-Regolament (UE) Nru 1144/2014; il-proposti għandhom jikkonformaw mad-dritt tal-Unjoni li jirregola l-prodotti kkonċernati u l-kummerċjabbiltà tagħhom u għandu jkollhom dimensjoni tal-Unjoni; il-proposti fis-suq intern li jkopru skema waħda jew aktar kif imsemmi fl-Artikolu 5(4) tar-Regolament (UE) Nru 1144/2014, għandhom jiffokaw fuq din(dawn) l-iskema(i) fil-messaġġ ewlieni tagħhom tal-Unjoni. Meta f'dan il-programm, prodott wieħed jew diversi prodotti juri(u) din(dawn) l-iskema(i), dan/dawn għandu(hom) jidher(jidhru) bħala messaġġ sekondarju fir-rigward tal-messaġġ ewlnieni tal-Unjoni; jekk messaġġ li jintbagħat minn programm multiplu jikkonċerna informazzjoni dwar l-impatt fuq is-saħħa, il-proposti għandhom: f'pajjiżi terzi, jiġu aċċettati mill-awtorità nazzjonali responsabbli għas-saħħa pubblika fil-pajjiż fejn jitwettqu l-operazzjonijiet. jekk il-proposta tipproponi li ssemmi l-oriġini jew xi marki kummerċjali, hija għandha tikkonforma mar-regoli kif imsemmi fil-Kapitolu II tar-Regolament ta' Implimentazzjoni (UE) 2015/1831. Għall-applikanti li jissottomettu proposti mmirati lejn ir-Renju Unit: jekk jogħġobkom innotaw li l-irtirar tar-Renju Unit mill-UE jista' jwassal għal bidliet fl-implimentazzjoni tal-programmi. Għall-finijiet tal-valutazzjoni tal-eliġibbiltà tal-attivitajiet ippjanati, għandha tingħata l-informazzjoni li ġejja: proposti li jkopru skemi ta' kwalità nazzjonali għandhom jipprovdu dokumentazzjoni jew referenza għas-sorsi disponibbli għall-pubbliku li juru li l-iskema ta' kwalità hija rikonoxxuta mill-Istat Membru; proposti li għandhom fil-mira tagħhom is-suq intern u li jgħaddu messaġġ dwar il-prattiki tad-dieta xierqa jew dwar il-konsum responsabbli tal-alkoħol għandhom jiddeskrivu kif il-programm propost u l-messaġġ(i) tiegħu huma konformi mar-regoli nazzjonali rilevanti fil-qasam tas-saħħa pubblika fl-Istat Membru fejn se jitwettaq il-programm. Il-ġustifikazzjoni għandha tinkludi referenzi jew dokumentazzjoni fl-appoġġ tal-pretensjoni. Barra minn hekk, proposta għandha tikkonforma wkoll ma' waħda mill-prijoritajiet tematiċi elenkati fil-Programm ta' ħidma Annwali għall-2018 għall-programmi multipli. Dawn ta' hawn taħt huma estratti mill-programm ta' Ħidma Annwali għall-2018 li jagħtu dettalji tal-4 suġġetti li għalihom jistgħu jiġu sottomessi applikazzjonijiet It-test jiddeksrivi s-suġġett, l-ammont relatat previst, l-objettivi u r-riżultati mistennija. Għal programmi ta' informazzjoni u ta' promozzjoni bl-għan li jiżdiedu s-sensibilizzazzjoni u r-rikonoxximent tal-iskemi ta' kwalità tal-Unjoni msemmija fl-Artikolu 5(4)(a), (b) u (c) tar-Regolament (UE) Nru 1144/2014: L-għan hu li jżidu s-sensibilizzazzjoni u r-rikonoxximent tal-iskemi ta' kwalità tal-Unjoni: skemi ta' kwalità Denominazzjoni ta' Oriġini Protetta (DOP), Indikazzjoni Ġeografika Protetta (IĠP), Speċjalità Tradizzjonali Garantita (STG) u termini fakultattivi tal-kwalità; metodu ta' produzzjoni organika; il-logo għal prodotti agrikoli ta' kwalità speċifiċi għar-reġjuni ultraperiferiċi tal-Unjoni. Wieħed mir-riżultati mistennija huwa li jiżdiedu l-livelli ta' rikonoxximent tal-logo assoċjat mal-iskemi ta' kwalità tal-Unjoni mill-konsumaturi Ewropej fid-dawl tal-fatt li, skont Ewrobarometru speċjali (Nru 440), 20 % tal-konsumaturi Ewropej biss jagħrfu l-logos tal-prodotti li jibbenefikaw minn denominazzjoni tal-oriġini protetta (DOP), 17 % għal indikazzjoni ġeografika protetta (IĠP) u 15 % għas-Speċjalità Tradizzjonali Garantita, li dawn huma l-iskemi ta' kwalità prinċipali tal-Unjoni. Barra minn hekk, 23 % tal-konsumaturi Ewropej biss jagħrfu l-logo tal-UE tal-biedja organika. L-impatt finali mistenni huwa li jiżdiedu l-kompetittività u l-konsum tal-prodotti agroalimentari tal-Unjoni rreġistrati taħt skema ta' kwalità tal-Unjoni, jogħla l-profil tagħhom u jiżdied is-sehem tagħhom mis-suq. Għal programmi ta' informazzjoni jew ta' promozzjoni li jenfasizzaw il-karatteristiċi speċjali tal-metodi agrikoli fl-Unjoni u l-karatteristiċi tal-prodotti agroalimentari u l-iskemi ta' kwalità tal-UE msemmija fl-Artikolu 5(4)(d) tar-Regolament (UE) Nru 1144/2014: L-objettiv huwa li tiġi sottolinjata mill-inqas waħda mill-karatteristiċi speċifiċi tal-metodi ta' produzzjoni agrikola fl-Unjoni, b'mod partikolari f'termini tas-sigurtà tal-ikel, it-traċċabilità, l-awtentiċità, it-tikkettar, l-aspetti nutrizzjonali u tas-saħħa (inklużi prattiki tad-dieta xierqa u konsum responsabbli tax-xarbiet alkoħoliċi eliġibbli), il-benesseri tal-annimali, ir-rispett għall-ambjent u s-sostenibbiltà, u l-karatteristiċi tal-prodotti agrikoli u dawk tal-ikel, b'mod partikolari f'termini tal-kwalità, it-togħma, id-diversità jew it-tradizzjonijiet tagħhom. L-impatt mistenni huwa li tiżdied is-sensibilizzazzjoni dwar il-merti tal-prodotti agrikoli tal-Unjoni mill-konsumaturi Ewropej u li titjieb il-kompetittività u l-konsum tal-prodotti agroalimentari tal-Unjoni, jgħolli l-profil tagħhom u jżid is-sehem tagħhom mis-suq u l-ikel agroalimentari. L-azzjonijiet ta' promozzjoni u ta' għoti ta' informazzjoni jistgħu jikkonsistu b'mod partikolari mill-attivitajiet li ġejjin, eliġibbli taħt din is-sejħa: Ġestjoni tal-proġett Relazzjonijiet pubbliċi Attivitajiet ta' PR Avvenimenti tal-istampa Sit web, midja soċjali Stabbiliment, aġġornament u manutenzjoni tas-sit web Midja soċjali (stabbiliment tal-kontijiet u ppowstjar regolari) Oħrajn (apps tal-mowbajl, pjattaformi ta' tagħlim elettroniku, webinars, eċċ.) Fuq barra Ċinema Għodod ta' komunikazzjoni Pubblikazzjonijiet, settijiet tal-midja, merkanzija promozzjonali Filmati promozzjonali Stands fil-fieri kummerċjali Seminars, workshops, laqgħat B2B, sessjonijiet ta' taħriġ għas-snajja'/koki, attivitajiet fl-iskejjel Ġimgħat tar-ristoranti Sponsorizzar tal-avvenimenti Vjaġġi ta' studju fl-Ewropa Promozzjoni fil-punti tal-bejgħ (POS) Jiem tad-dewqan Oħrajn: promozzjoni fil-pubblikazzjonijiet tal-bejjiegħa bl-imnut, reklamar fil-POS Id-dewqan u d-distribuzzjoni tal-kampjuni mhumiex permessi fil-kuntest tal-kampanji dwar ix-xorb responsabbli implimentati fis-suq intern; madankollu, dawn l-attivitajiet jiġu aċċettati jekk ikunu anċillari għal u jappoġġjaw l-għoti ta' miżuri ta' informazzjoni dwar l-iskemi ta' kwalità u l-metodu tal-produzzjoni organika. L-azzjoni kofinanzjata (programmi ta' informazzjoni/ta' promozzjoni) għandha tiġi implimentata fuq perjodu ta' mill-anqas sena iżda ta' mhux aktar minn tliet snin. Il-proposti jenħtieġ li jispeċifikaw it-tul tal-azzjoni. L-applikanti jiġu esklużi milli jipparteċipaw f'din il-proċedura ta' sejħa għall-proposti jekk ikunu jinsabu f'xi waħda mis-sitwazzjonijiet ta' esklużjoni: l-operatur ekonomiku jkun falla, ikun soġġett għal proċeduri ta' insolvenza jew stralċ, fejn l-assi tiegħu jkunu qed jiġu amministrati minn likwidatur jew minn qorti, fejn ikun jinsab f'arranġament ma' kredituri, fejn l-attivitajiet kummerċjali tiegħu jkunu sospiżi, jew fejn ikun qiegħed fi kwalunkwe sitwazzjoni analoga li tirriżulta minn proċedura simili prevista fil-liġijiet jew fir-regolamenti nazzjonali; ikun ġie stabbilit permezz ta' sentenza finali jew deċiżjoni amministrattiva finali li l-operatur ekonomiku jkun qed jikser l-obbligi tiegħu marbuta mal-ħlas ta' taxxi jew kontribuzzjonijiet tas-sigurtà soċjali skont il-liġi tal-pajjiż fejn ikun stabbilit, ma' dawk tal-pajjiż li fih tkun tinsab l-awtorità kontraenti jew ma' dawk tal-pajjiż tat-twettiq tal-kuntratt; ikun ġie stabbilit permezz ta' sentenza finali jew deċiżjoni amministrattiva finali li l-operatur ekonomiku huwa ħati ta' mġiba professjonali ħażina serja billi jkun kiser il-liġijiet jew ir-regolamenti jew l-istandards etiċi applikabbli tal-professjoni li jappartjeni għaliha l-operatur ekonomiku, jew billi jkun involut fi kwalunkwe aġir ħażin li għandu impatt fuq il-kredibbiltà professjonali tiegħu fejn dan it-tip ta' aġir jindika intenzjoni ħażina jew negliġenza serja, fosthom, b'mod partikolari, kwalunkwe wieħed minn dawn li ġejjin: rappreżentazzjoni ħażina b'mod frawdulenti jew b'negliġenza ta' informazzjoni meħtieġa għall-verifika tan-nuqqas ta' raġunijiet għall-esklużjoni jew l-issodisfar tal-kriterji tal-għażla jew fl-eżekuzzjoni ta' kuntratt; id-dħul fi ftehim ma' operaturi ekonomiċi oħrajn bl-għan li tiġi kkawżata distorsjoni tal-kompetizzjoni; il-ksur tad-drittijiet tal-proprjetà intellettwali; it-tentattiv li jiġi influwenzat il-proċess tat-teħid tad-deċiżjonijiet tal-awtorità kontraenti matul il-proċedura ta' akkwist; it-tentattiv li tinkiseb informazzjoni kunfidenzjali li tista' tagħtih vantaġġi mhux xierqa fil-proċedura ta' akkwist; ikun ġie stabbilit permezz ta' sentenza finali li l-operatur ekonomiku jkun ħati ta' xi waħda minn dawn li ġejjin: l-operatur ekonomiku jkun wera nuqqasijiet sinifikanti fil-konformità tiegħu mal-obbligi ewlenin fit-twettiq ta' kuntratt iffinanzjat mill-baġit, li jkun wassal għat-terminazzjoni bikrija tiegħu jew għall-applikazzjoni ta' danni likwidati jew penali kuntrattwali oħrajn jew li jkun ġie skopert wara kontrolli, verifiki jew investigazzjonijiet minn uffiċjal tal-awtorizzazzjoni, l-OLAF jew il-Qorti tal-Awdituri; L-applikanti se jiġu esklużi mill-għoti ta' kofinanzjament jekk, matul il-proċedura tal-għoti ta' finanzjament, huma jkunu f'waħda mis-sitwazzjonijiet deskritti taħt l-Artikolu 107 tar-Regolament Finanzjarju: ikunu f'sitwazzjoni ta' esklużjoni stabbilita skont l-Artikolu 106 tar-Regolament Finanzjarju; ikunu rrappreżentaw b'mod ħażin l-informazzjoni meħtieġa bħala kondizzjoni għall-parteċipazzjoni fil-proċedura jew naqsu milli jipprovdu dik l-informazzjoni fil-proċedura tal-għoti tal-għotja; Biex juri l-konformità mal-kriterji ta' esklużjoni, il-koordinatur irid jimmarka l-kaxxa rilevanti waqt li jkun qiegħed jissottometti l-applikazzjoni online tiegħu. Jekk jintgħażlu għall-kofinanzjament, il-benefiċjarji kollha (f'każ ta' għotja b'diversi benefiċjarji) iridu jiffirmaw dikjarazzjoni fuq l-unur li tiċċertifika li ma jkunux f'waħda mis-sitwazzjonijiet imsemmija fl-Artikoli 106(1), 106(2), 107 u 108 tar-Regolament Finanzjarju. L-applikanti għandhom isegwu l-istruzzjonijiet fil-portal għall-parteċipanti. L-applikanti jrid ikollhom sorsi stabbli u suffiċjenti ta' finanzjament biex iżommu l-attività tagħhom tul il-perjodu sħiħ tal-implimentazzjoni tal-azzjoni u biex jipparteċipaw fil-finanzjament tagħha. Il-kapaċità finanzjarja tal-applikanti kollha se tiġi vvalutata skont ir-rekwiżiti tar-Regolament Finanzjarju. Din il-valutazzjoni ma titwettaqx jekk: L-applikant ikun korp pubbliku; Il-kontribuzzjoni tal-UE mitluba mill-applikant hija ≤ EUR 60 000; Id-dokumenti ta; sostenn li jridu jiġu annessi mal-applikazzjoni online biex tkun tista' ssir il-valutazzjoni tal-kapaċità finanzjarja jinkludu: ir-rapport tal-introjtu u l-karta bilanċjali għall-aħħar sena finanzjarja li għaliha jkunu ngħalqu l-kontijiet; għall-entitajiet maħluqin ġodda, il-pjan tan-negozju jista' jieħu post id-dokumenti t'hawn fuq. Barra minn hekk, għal koordinatur jew benefiċjarju ieħor li jitlob kontribuzzjoni mill-UE ta' ≥ EUR 750 000 (limitu applikabbli għal kull benefiċjarju): rapport tal-awditu mħejji minn awditur estern approvat, li jiċċertifika l-kontijiet għall-aħħar sena finanzjarja disponibbli. Din id-dispożizzjoni m'għandhiex tapplika għall-korpi pubbliċi. Il-valutazzjoni tal-kapaċità finanzjarja tal-applikanti ser titwettaq permezz tal-portal għall-parteċipanti. L-applikanti jrid ikollhom il-kompetenzi professjonali u l-kwalifiki meħtieġa biex itemmu l-programm. L-applikanti għandhom juru li mill-inqas persuna fiżika waħda li taħdem taħt kuntratt ta' impjieg mal-applikant, jew assenjata għall-azzjoni abbażi ta' att ta' ħatra ekwivalenti, sekondata kontra l-pagament jew abbażi ta' tipi oħrajn ta' kuntratti diretti (eż. li jkopru l-għoti ta' servizzi) se tinħatar bħala mexxej tal-proġetti. Il-mexxej tal-proġetti għandu jkollu mill-inqas tliet snin ta' esperjenza fil-ġestjoni tal-proġetti. Bħala evidenza, l-informazzjoni li ġejja trid tiġi pprovduta fl-Anness "Informazzjoni addizzjonali": Dikjarazzjoni mill-mexxej tal-proġetti propost li hu/hi ser ikun/tkun disponibbli għall-perjodu kollu tal-azzjoni proposta. F'każijiet fejn l-organizzazzjonijiet proponenti jipproponu li jimplimentaw ċerti partijiet tal-proposta, għandha tingħata evidenza li jkollhom mill-anqas tliet snin esperjenza fl-implimentazzjoni ta' miżuri ta' informazzjoni u ta' promozzjoni. Bħala evidenza, l-informazzjoni li ġejja trid tiġi pprovduta fl-Anness "Informazzjoni addizzjonali": Ir-rapport dwar l-attivitajiet tal-organizzazzjonijiet proponenti jew deskrizzjoni tal-attivitajiet imwettqa b'rabta mal-attivitajiet li jkunu eliġibbli għal kofinanzjament kif deskritt taħt il-punt 6 (aktar 'il fuq). Il-Parti B tal-applikazzjoni sservi biex il-proposta tiġi evalwata kontra l-kriterji tal-għoti. L-applikazzjonijiet iridu jipproponu struttura effiċjenti tal-ġestjoni u jipprovdu strateġija ċara u deskrizzjoni preċiża tal-istrateġija u tar-riżultati mistennija. Il-kontenut ta' kull proposta se jiġi vvalutat skont il-kriterji u s-sottokriterji li ġejjin: Dimensjoni tal-Unjoni Kwalità tal-proposta teknika Il-kwalità tal-ġestjoni tal-proġett Baġit u kosteffettività Il-proposti li jaqgħu taħt il-limiti globali u/jew il-limiti individwali mħabbra hawn fuq għandhom jiġu rifjutati. Is-sottokriterji li ġejjin għandhom jiġu kkunsidrati fil-valutazzjoni ta' kull wieħed mill-kriterji prinċipali tal-għoti: Id-dimensjoni tal-Unjoni Rilevanza tal-miżuri proposti ta' informazzjoni u promozzjoni għall-objettivi ġenerali u speċifiċi elenkati fl-Artikolu 2 tar-Regolament (UE) Nru 1144/2014, l-għanijiet elenkati fl-Artikolu 3 ta' dak ir-Regolament, kif ukoll għall-prijoritajiet, l-objettivi u r-riżultati mistennija mħabbra taħt il-prijorità tematika rilevanti; Il-messaġġ tal-Unjoni tal-kampanja; L-impatt tal-proġett fil-livell tal-Unjoni. Il-kwalità tal-proposta teknika Il-kwalità u rilevanza tal-analiżi tas-suq; Il-koerenza tal-istrateġija tal-programm, tal-objettivi, u tal-messaġġi ewlenin; Għażla xierqa ta' attivitajiet fir-rigward tal-objettivi u l-istrateġija tal-programm, taħlita ta' komunikazzjoni adegwata, sinerġija bejn l-attivitajiet; Deskrizzjoni konċiża tal-attivitajiet u tar-riżultati Il-kwalità tal-metodi u l-indikaturi proposti għall-evalwazzjoni Il-kwalità tal-ġestjoni tal-proġett L-organizzazzjoni tal-proġett u l-istruttura tal-ġestjoni; Il-mekkaniżmi ta' kontroll tal-kwalità u l-ġestjoni tar-riskju. Baġit u kosteffettività Ġustifikazzjoni tal-livell ġenerali tal-investiment; Allokazzjoni xierqa tal-baġit fir-rigward tal-objettivi u tal-kamp ta' applikazzjoni tal-attivitajiet; Deskrizzjoni ċara tal-ispejjeż stmati u tal-preċiżjoni tal-baġit; Il-konsistenza bejn l-ispejjeż u r-riżultati stmati; Stima realistika tal-ispejjeż tal-koordinazzjoni tal-proġetti u tal-attivitajiet implimentati mill-organizzazzjoni proponenti, inklużi n-numru u r-rata tal-persuni/jiem. Wara l-evalwazzjoni, il-proposti kollha eliġibbli jiġu kklassifikati skont in-numru totali ta' punti mogħtija. Il-kontribuzzjonijiet finanzjarji għandhom jingħataw lill-proposti bl-ogħla klassifikazzjoni skont il-baġit disponibbli. Għandha tiġi stabbilita lista bi klassifikazzjoni separata għal kull wieħed mis-suġġetti ta' prijorità elenkati taħt it-taqsima 6.2 tas-sejħa preżenti. Jekk għal suġġett partikolari ma jkunx hemm biżżejjed proposti fuq il-lista bi klassifikazzjoni biex jiġi eżawrit l-ammont kollu previst, l-ammont li jifdal jista' jiġi allokat mill-ġdid lil suġġetti oħra skont il-kriterji li ġejjin. it-total tal-ammont previst li jifdal għat-tliet suġġetti dwar is-suq intern għandu jiġi allokat għall-proġetti li jimmiraw is-suq intern bl-ogħla punteġġ tal-kwalità, irrispettivament mis-suġġett li għalih applikaw; għandu jittieħed l-istess approċċ għall-proposti mmirati lejn il-pajjiżi terzi (Suġġetti 4-6); jekk l-ammont previst jibqa' ma jiġix eżawrit, l-ammonti li jifdal kemm għas-suq intern kif ukoll għall-pajjiżi terzi għandhom jingħaqdu u jiġu assenjati għall-proġetti bl-ogħla punteġġ tal-kwalità, irrispettivament mill-prijorità u mis-suġġett li għalih ikunu applikaw. L-ordni tal-listi kklassifikati ser tiġi segwita b'mod strett. Il-koordinaturi tal-proposti inklużi fil-lista għall-finanzjament sejrin jiġu mistiedna jinvolvu ruħhom fil-fażi tal-adattament ta' qabel l-iffirmar tal-ftehim tal-għotja; l-adattament se jsir permezz ta' sistema online ta' tħejjija tal-għotjiet (SYGMA). Jekk jirnexxi, dan se jirriżulta fl-iffirmar ta' ftehim ta' għotja, imfassal fil-munita euro u li jispjega l-kundizzjonijiet u l-livell tal-finanzjament. Il-ftehim tal-għotja jrid jiġi ffirmat elettronikament l-ewwel mill-koordinaturi f'isem il-konsorzju, imbagħad miċ-Chafea. Il-kobenefiċjarji kollha jridu jaderixxu mal-ftehim tal-għotja billi jiffirmaw elettronikament il-formola tal-adeżjoni tal-għotja. Għoti mhux kumulattiv Azzjoni tista' tirċievi biss għotja waħda mill-baġit tal-UE. L-istess spejjeż fl-ebda ċirkustanza ma għandhom jiġu ffinanzjati darbtejn mill-baġit tal-Unjoni. L-applikanti għandhom jindikaw is-sorsi u l-ammonti ta' finanzjament tal-Unjoni riċevuti jew li ssir applikazzjoni għalihom għall-istess azzjoni jew parti mill-azzjoni jew għat-tħaddim tagħhom (għotjiet operazzjonali), kif ukoll kwalunkwe finanzjament ieħor riċevut jew li ssir applikazzjoni għalih għall-istess azzjoni. Ma tista' tingħata l-ebda għotja b'mod retrospettiv għal azzjonijiet li jkunu diġà tlestew. Għotja tista' tingħata għal azzjoni li diġà tkun bdiet biss meta l-applikant ikun jista' juri l-ħtieġa li l-azzjoni tibda qabel ma jiġi ffirmat il-ftehim tal-għotja. F'dawn il-każijiet, l-ispejjeż eliġibbli għall-finanzjament ma jistgħux jiġġarrbu qabel id-data tas-sottomissjoni tal-applikazzjoni tal-għotja. Il-prinċipju tal-kofinanzjament Kofinanzjament ifisser li r-riżorsi meħtieġa biex titwettaq l-azzjoni ma jkunux kompletament ipprovduti mill-għotja tal-UE. In-nefqa li jifdal għandha tinġarr esklussivament mill-organizzazzjoni proponenti. Huma permessi u se jiġu kkunsidrati bħala rċevuti, il-kontribuzzjonijiet finanzjarji mogħtija lil benefiċjarju mill-membri tagħha, speċifikament biex jintużaw għall-ispejjeż li huma negliġibbli taħt l-azzjoni Il-baġit stmat tal-azzjoni jrid jiġi ppreżentat fil-parti A tal-formola ta' applikazzjoni. Dan irid ikollu d-dħul u n-nefqa bbilanċjati. Il-baġit irid ikun imfassal fil-munita euro. Il-benefiċarju hu mistenni li jiddokumenta b'mod ċar il-proċedura tal-offerti u għandu jżomm id-dokumentazzjoni f'każ li jkun hemm bżonn ta' awditjar. Is-sottokuntrattar, jiġifieri l-esternalizzazzjoni ta' kompiti jew attivitajiet speċifiċi li jiffurmaw parti mill-azzjoni kif deskritt fil-proposta, irid jissodisfa l-kundizzjonijiet applikabbli għal kwalunkwe kuntratt ta' implimentazzjoni (kif speċifikat hawn fuq) u flimkien magħhom il-kundizzjonijiet li ġejjin: irid ikun iġġustifikat filwaqt li jitqiesu n-natura tal-azzjoni u dak li jkun meħtieġ għall-implimentazzjoni tagħha; il-kompiti ċentrali tal-azzjonijiet (jiġifieri l-koordinazzjoni teknika u finanzjarja tal-azzjoni u l-ġestjoni tal-istrateġija) la jistgħu jiġu sottokuntrattati u lanqas delegati; l-ispejjeż stmati tas-sottokuntrattar iridu jissemmew b'mod ċar fil-partijiet tekniċi u finanzjarji tal-proposta; kwalunkwe rikors għas-sottokuntrattar, jekk ma jiġix ipprovdut fid-deskrizzjoni tal-azzjoni, jiġi kkomunikat mill-benefiċjarju u approvat miċ-Chafea. Iċ-Chafea tista' tagħti approvazzjoni: qabel kwalunkwe rikors għal sottokuntrattar, jekk il-benefiċjarji jitolbu emenda wara rikors għal sottokuntrattar jekk is-sottokuntrattar: ikun speċifikament iġġustifikat fir-rapport tekniku interim jew finali u ma jinvolvix bidliet għall-ftehim tal-għotja li jqajmu dubju dwar id-deċiżjoni li tagħti l-għotja jew ikunu kontra t-trattament ugwali tal-applikanti; il-benefiċjarji jiżguraw li ċerti kundizzjonijiet applikabbli għall-benefiċjarji, enumerati fil-ftehim tal-għotja (eż. il-viżibbiltà, il-kunfidenzjalità, eċċ.) jkunu applikabbli wkoll għas-sottokuntratturi. Sottokuntrattar lil entitajiet li jkollhom rabta strutturali mal-benefiċjarju Jistgħu jingħataw sottokuntratti wkoll lil entitajiet li jkollhom rabta strutturali mal-benefiċjarju, iżda biss jekk il-prezz ikun limitat għall-ispejjeż reali mġarrba mill-entità (jiġifieri mingħajr l-ebda marġini ta' profitt). Il-kompiti li għandhom jiġu implimentati minn tali entitajiet iridu jkunu msemmija b'mod ċar fil-parti teknika tal-proposta. Ammont massimu mitlub L-għotja tal-UE hija limitata għar-rata massima ta' kofinanzjament li ġejja ta': għal programmi multipli fis-suq intern u f'pajjiżi terzi: 80 % tal-ispejjeż eliġibbli tal-programm; Dan għandu japplika biss għal dawk l-għotjiet li ffirmat iċ-Chafea qabel id-data minn meta l-Istat Membru kkonċernat ma jibqax jirċievi dik l-għajnuna finanzjarja. Konsegwentement, parti mit-total tal-ispejjeż eliġibbli mdaħħla fl-istima tal-baġit għandha tiġi ffinanzjata minn sorsi barra l-għotja mill-UE (prinċipju ta' kofinanzjament). Spejjeż eliġibbli L-ispejjeż eliġibbli jkunu attwalment imġarrba mill-benefiċjarju tal-għotja u jissodisfaw il-kriterji kollha indikati fl-Artikolu 6 tal-mudell tal-ftehim ta' għotja. L-ispejjeż eliġibbli (direttament u indirettament) huma indikati fil-ftehim tal-għotja (ara l-Artikolu 6, il-paragrafi 1, 2 u 3) L-ispejjeż li mhumiex eliġibbli huma indikati fil-ftehim tal-għotja (ara l-Artikolu 6.4) Kalkolu tal-ammont finali tal-għotja L-ammont finali tal-għotja jiġi kkalkulat wara t-tlestija tal-programm, fuq approvazzjoni tat-talba għall-pagament. L-"ammont finali tal-għotja" jiddependi minn kemm fil-fatt il-programm ikun qiegħed jiġi implimentat skont it-termini u l-kundizzjonijiet tal-Ftehim. Dan l-ammont jiġi kkalkulat miċ-Chafea, meta jsir il-pagament tal-bilanċ, fl-istadji li ġejjin: Applikazzjoni tar-rata tar-rimborż għall-ispejjeż eliġibbli Limitu għall-ammont massimu tal-għotja Tnaqqis minħabba r-regola ta' ebda profitt Tnaqqis minħabba implimentazzjoni żbaljata jew ksur ta' obbligi oħrajn L-għotjiet tal-UE jistgħu ma jkollhomx l-iskop jew l-effett li jipproduċu profitt fi ħdan il-qafas tal-azzjoni. "Profitt" għandha tiġi definita bħala l-eċċess tal-ammont miksub wara l-istadji 1 u 2 flimkien mal-irċevuti totali tal-azzjoni, fuq l-ispejjeż eliġibbli totali tal-azzjoni. F'dan ir-rigward, meta jsir profitt, iċ-Chafea għandha tkun intitolata li tirkupra l-perċentwal tal-profitt li jikkorrispondi għall-kontribuzzjoni tal-UE għall-ispejjeż eliġibbli li fil-fatt iġġarrbu mill-benefiċjarju(i) biex iwettaq(iwettqu) l-azzjoni. Sieħeb (koordinatur jew benefiċjarju ieħor) li jitlob kontribuzzjoni mill-UE ta' ≤ EUR 60 000, huwa eżentat minn din id-dispożizzjoni. Ħlas ta' prefinanzjament li jikkorrispondi għal 20 % tal-ammont tal-għotja se jiġi ttrasferit lill-koordinatur skont il-kundizzjonijiet stabbiliti fil-ftehim ta' għotja (l-Artikolu 16.2). Pagament(i) interim għandu(hom) jitħallas(jitħallsu) lill-koordinatur skont il-kundizzjonijiet stabbiliti fil-ftehim ta' għotja (l-Artikolu 16.3). Il-pagament(i) interim huwa(huma) maħsuba(in) biex jirrimborżaw il-kostijiet eliġibbli mġarrba għall-implimentazzjoni tal-programm matul il-perjodu(i) ta' rapportar korrispondenti. L-ammont totali tal-pagament(i) ta' prefinanzjament u interim ma għandux jaqbeż 90 % tal-ammont massimu tal-għotja. Iċ-Chafea se tistabbilixxi l-ammont tal-pagament tal-bilanċ abbażi tal-kalkolu tal-ammont finali tal-għotja u skont il-kundizzjonijiet stabbiliti fil-ftehim tal-għotja. Jekk l-ammont totali tal-pagamenti li saru qabel ikun akbar mill-ammont finali tal-għotja, il-pagament tal-bilanċ jieħu l-forma ta' rkupru. Jekk il-kapaċità finanzjarja tal-applikant ma tkunx sodisfaċenti, tista' tintalab garanzija tal-prefinanzjament li tista' tasal sal-istess ammont tal-pagament tal-prefinanzjament biex tillimita r-riskji finanzjarji relatati mal-pagament tal-prefinanzjament. Jekk mitluba, il-garanzija finanzjarja f'euro, għandha tiġi pprovduta minn bank jew minn istituzzjoni finanzjarja approvata stabbilita f'wieħed mill-Istati Membri tal-Unjoni Ewropea. Ammonti li jkunu marbutin f'kontijiet il-bank ma għandhomx jiġu aċċettati bħala garanziji finanzjarji. Din il-garanzija tista' tiġi sostitwita b'garanzija mogħtija in solidum minn parti terza, jew bħala garanzija konġunta tal-benefiċjarji tal-azzjoni li huma partijiet għall-istess ftehim tal-għotja. Il-garanti għandu jkun il-garanti li jissejjaħ l-ewwel u ċ-Chafea ma jkunx jeħtiġilha li l-ewwel tirrikorri kontra d-debitur prinċipali (jiġifieri l-benefiċjarju kkonċernat). Il-garanzija tal-prefinanzjament għandha tibqa' fis-seħħ b'mod espliċitu sakemm jitħallas il-bilanċ, u fil-każ li l-pagament tal-bilanċ jsir fil-forma ta' rkupru, sa tliet xhur wara li n-nota ta' debitu tiġi nnotifikata lil benefiċjarju. Ma hija se tkun meħtieġa l-ebda garanzija għal benefiċjarji li jirċievu kontribuzzjoni tal-UE ta' EUR ≤ 60 000 (għotjiet ta' valur baxx). Il-benefiċjarji jridu juru biċ-ċar il-kontribut tal-Unjoni Ewropea fl-attivitajiet kollha li għalihom tintuża l-għotja. F'dan ir-rigward, il-benefiċjarji huma meħtieġa li jagħtu prominenza lill-isem u l-emblema tal-Unjoni Ewropea fil-pubblikazzjonijiet, posters, programmi u prodotti oħra kollha tagħhom imwettqa taħt il-proġett kofinanzjat. Fl-aħħar nett, kull materjal bil-miktub, jiġifieri brochures, posters, fuljetti, strixxuni, kartelluni, riklami stampati, artikli fil-ġurnali, paġni web (bl-eċċezzjoni ta' gadgets żgħar) għandu jinkludi dikjarazzjoni ta' ċaħda ta' responsabbiltà skont it-termini dettaljati fil-ftehim tal-għotja, li tispjega li jirrappreżenta l-fehmiet tal-awtur. Il-Kummissjoni Ewropea/l-Aġenzija ma taċċetta l-ebda responsabbiltà għal użu li jista' jsir mill-informazzjoni li jkun fih. Kull informazzjoni relatata mal-għotjiet mogħtija matul sena finanzjarja għandha tiġi ppubblikata fuq is-sit tal-Internet taċ-Chafea sa mhux aktar tard mit-30 ta' Ġunju tas-sena ta' wara s-sena finanzjarja li fiha jkunu ngħataw l-għotjiet. Iċ-Chafea se tippubblika l-informazzjoni li ġejja: l-isem tal-benefiċjarju (l-entità legali) is-suġġett tal-għotja, l-ammont mogħti. u fis-sit web tal-Aġenzija: L-applikanti huma mistiedna jiċċekkjaw id-dikjarazzjoni tal-privatezza rilevanti f'intervalli regolari ħalli jkunu infurmati kif xieraq b'aġġornamenti possibbli li jistgħu jseħħu sal-iskadenza tas-sottomossjoni tal-proposti tagħhom jew wara. Il-benefiċjarji jassumu l-obbligu ġuridiku li jinfurmaw lill-persunal tagħhom dwar l-operazzjonijiet tal-ipproċessar rilevanti li għandhom jitwettqu mill-Aġenzija; biex jagħmlu dan, iridu jipprovdulhom id-dikjarazzjonijiet tal-privatezza ppubblikati mill-Aġenzija fuq il-portal għall-parteċipanti qabel jittrażmettu d-data tagħhom lill-Aġenzija; Id-data personali tista' tiġi rreġistrata fis-Sistema ta' Individwazzjoni u ta' Esklużjoni Bikrija (EDES) tal-Kummissjoni Ewropea prevista fl-Artikoli 105a u 108 tar-Regolament Finanzjarju tal-UE skont id-dispożizzjonijiet applikabbli. Il-proposti jridu jintbagħtu sad-data ta' skadenza stabbilita fit-taqsima 3 permezz tas-Sistema tas-Sottomissjoni Elettronika fuq: Sib sejħa: Oħloq kont biex tissottometti proposta: Irreġistra s-sħab kollha permezz tar-reġistru tal-benefiċjarji: L-applikanti se jiġu infurmati bil-miktub dwar ir-riżultati tal-proċess tal-għażla. L-applikanti għandhom jirrispettaw ir-rekwiżiti tal-limitu ta' paġni u tal-ifformattjar għall-proposta teknika (parti B) indikata fis-sistema tas-sottomissjoni. Meta jissottometti proposta, l-applikant jaċċetta l-proċeduri u l-kundizzjonijiet kif deskritt f'din is-sejħa u fid-dokumenti li tirreferi għalihom. Kuntatti Għal mistoqsijiet dwar l-għodod għas-sottomissjoni online, jekk jogħġbok ikkuntattja lill-Helpdesk tal-IT stabbilit għal dan l-għan permezz tas-sit web tal-portal għall-parteċipanti: Għal mistoqsijiet mhux relatati mal-IT, huwa disponibbli helpdesk fiċ-Chafea permezz ta': CHAFEA-AGRI-CALLS@ec.europa.eu. Id-data ta' skadenza għas-sottomissjoni tal-mistoqsijiet hija d-29.3.2018 17.00 CET (Ħin tal-Ewropa Ċentrali). It-tweġibiet għall-mistoqsijiet rilevanti sejrin jiġu ppubblikati fuq http://ec.europa.eu/chafea/agri/faq.html sal-5.4.2018 17:00 CET (Ħin tal-Ewropa Ċentrali). Il-mistoqsijiet frekwenti jiġu ppubblikati fuq is-sit web taċ-Chafea: http://ec.europa.eu/chafea/agri/faq.html Fil-korrispondenza kollha relatata ma' din is-sejħa (eż: meta tintalab informazzjoni, jew tiġi sottomessa applikazzjoni), għandha ssir referenza ċara għal din is-sejħa speċifika. Ladarba s-sistema ta' skambju elettroniku talloka numru tal-ID tal-proposta, l-applikant irid juża dan in-numru f'kull korrispondenza sussegwenti. Wara d-data ta' skadenza għas-sottomissjoni, ma jistgħux isiru modifiki għall-applikazzjoni. Gwida għall-applikanti dwar l-annessi rilevanti Formola ta' applikazzjoni Mudell tal-ftehim tal-għotjiet (verżjoni ta' monobenefiċjarju u multibenefiċjarju) L-importazzjonijiet fl-Unjoni ta' ħbula u kejbils tal-azzar ikkonsenjati mir-Repubblika tal-Korea huma soġġetti għal dazju ta' 60,4 %, bl-eċċezzjoni tal-prodott immanifatturat minn kumpaniji li huma eżentati bħala produtturi ġenwini permezz tar-Regolament (UE) Nru 102/2012 (kif emendat). Kumpanija partikolari li tinsab fir-Repubblika tal-Korea, jiġifieri CS Co., Ltd., li l-esportazzjonijiet tagħha lejn l-Unjoni ta' ħbula u kejbils tal-azzar huma eżentati mid-dazju antidumping billi nstab li kienet produttur ġenwin, infurmat lill-Kummissjoni li l-indirizz tagħha kien inbidel kif stipulat iktar 'l isfel. Il-kumpanija qalet li l-bidla tal-indirizz ma taffettwax id-dritt tagħha li tibbenefika mid-dazju li applikat għalih bl-indirizz preċedenti. Il-Kummissjoni eżaminat l-informazzjoni mogħtija u kkonkludiet li CS Co., Ltd tibqa' l-istess kumpanija bl-istess numru tar-reġistrazzjoni tal-kumpaniji, b'modifika biss tal-indirizz kummerċjali. Din il-modifika ma taffettwa bl-ebda mod is-sejbiet tar-Regolament ta' Implimentazzjoni (UE) Nru 102/2012. Ir-referenza għal CS Co., Ltd fit-tabella stipulata fl-Artikolu 1(4) tar-Regolament ta' Implimentazzjoni (UE) Nru 102/2012, kif l-aħħar emendata permezz tar-Regolament ta' Implimentazzjoni (UE) 2016/1167, għandha tiġi interpretata fid-dawl tal-bidla fl-indirizz għal 31-102, Junam maeul 2-gil, Yangsan, Gyeongsangnam-do. Għal raġunijiet ta' ċarezza, il-kodiċi addizzjonali TARIC tagħha jibqa' A969. Dan l-avviż jikkonċerna l-impriżi li ġejjin: CVC Capital Partners SICAV-FIS SA ("CVC", il-Lussemburgu), CVC takkwista fis-sens tal-Artikolu 3(1)(b) tar-Regolament dwar l-Għaqdiet il-kontroll uniku ta' TMF. Il-konċentrazzjoni hija mwettqa permezz ta' xiri ta' ishma. L-attivitajiet kummerċjali tal-impriżi kkonċernati huma: Wara eżami preliminari, il-Kummissjoni tqis li t-tranżazzjoni notifikata tista' taqa' fil-kamp ta' applikazzjoni tar-Regolament dwar l-Għaqdiet. Madankollu, id-deċiżjoni finali dwar dan il-punt hija riżervata. Il-Kummissjoni tistieden lil terzi persuni interessati biex jibagħtulha l-kummenti li jista' jkollhom dwar l-operazzjoni proposta. Il-kummenti jridu jaslu għand il-Kummissjoni mhux aktar tard minn għaxart ijiem wara d-data ta' din il-pubblikazzjoni. Jinħtieġ li r-referenza li ġejja dejjem tiġi speċifikata: Il-kummenti jistgħu jintbagħtu lill-Kummissjoni permezz tal-email, permezz tal-faks jew permezz tal-posta. Uża d-dettalji ta' kuntatt ta' hawn taħt:
Extracted from C_009_2018.html